text:
विरेन्द्र कुमार यादव
कथा
नाह आओर जिनगी
ग्यारह अगस्त 2010क कोलाहल भरल साँझ। रूदन आ क्रन्दनक आवाज कमल किशाेरक अंगनासँ शुरू भेल आ कम समएमे ई दर्दनाक आ मर्माहतक दृश्य सौंसे गाम पसरि गेल। कियो ककरो ढाढ़स बान्हएबला नहि बचल। सबहक आँखिसँ गंगा-यमुनाक धार जकाँ जल बहए लागल। रधिया छाती पीट-पीट कऽ बाजैत- “जवान बेटीक बिआह कोना होएत? आब असगरे हम की करब? बुढ़ ससुरक गुजर कोना कराएब? हमर हीरा हमरा खोंइछासँ हेराए गेल।”
दिनहिसँ धीया-पुताक मन हर्षित छल जे सांझमे भोज खएबाक लेल जाएब। चारि बजितहि कोशीक कछेर कुआटोल गामक लोक सभ अपन-अपन धीया-पुताकेँ संग कए खएबाक लेल ितलजुगा धारमे ब्रह्मोत्तर घाटपर नाहपर चढ़य लागल। भोज खएबाक उत्साहमे ई सुधि नहि रहल जे छोट नाहपर बेसी गोटे नहि चढ़ि। भोज खएनिहारक लाटमे सँ एक गोटे नाह खेबए लगल। बीच धारमे नाहमे पानि फुलए लागल। लोक सभमे भगदड़ मचि गेल। नाह डुबि गेल। तिलयुगा धार राकस जकाँ मुँहबौने लोक सभकेँ अपना पेटमे समबए लगलीह। आगि जकाँ ई खबर चारू भर पसरि गेल। चारू भरसँ झोल अन्हारिमे लोक सभ दोड़ए लगलाह आ क्षणहिमे हँसैत मनुक्खक लहास पानिसँ लोक सभ छानए लागल। भरि राति लोकसभ लहास छानिते रहि गेल। भोर होइतहि नगरक लोक, पत्रकार, सरकारक अमला-झमला घटना स्थलपर पहुँचए लागल। सौंसे गाम रूदन-क्रन्दन आवाजसँ भरल छल। कतहु सियान, कतहुँ बच्चा, बचीयाक लहास पकड़ि लोक सभ कानैत छल।
कमल किशोरक जवान बेटी मुनियाँ माए रधियासँ कहलथिन्ह- “अहाँ धीरज बान्हु, जिनगीक ठेकान थोड़बे अछि जे के कखन आ कोन विधि मरताह। जनमक संगहि मरण लागल अछि। हमरा सभकेँ यएह लिखल छल। बाबू जीक संग एतबए दिनक छल। एहि दुनियाँमे सभ गोटे अपन-अपन भाग-तकदरीर लए आएल अछि।”
क्रमश:
जितेन्द्र झा
महाकवि विद्यापति अक्षयकोष
नेपालमे मैथिली भाषा, संस्कृतिक संरक्षण, सम्बर्द्धनमे सरकार कतेक उदासिनताक नमूना बनल अछि महाकवि विद्यापति अक्षयकोष । एहिकोषक दयनीय अबस्था बयान कऽरहल अछि जे सरकारी संयन्त्र कतेक संवेदनशील अछि नेपालमे सभसं बेशी बाजल जाएबला दोसर भाषा मैथिलीक लेल ।
नेपाल सरकारे गत आर्थिक वर्ष व़ि स़ ०६६/०६७ क बजेटमे १ करोड टका अलग कएलक विद्यापति अक्षयकोषलेल । जकर उद्देश्य छल अक्षयकोषक स्थापना आ मैथिली भाषाक विकासमे योगदान कएनिहारके पुरस्कृत करब ।
नेपाल सरकार पहिल बेर बजेट भाषण मार्फत विद्यापतिक सम्मानमे एहि तरहक कोष स्थापनाक घोषणा कएने छल । मूदा बजेट भाषणक १७ महिना बितिगेलाकबादो अक्षयकोषक स्थापना नईं होब सकल अछि । संस्कृति मन्त्रालय अक्षय कोषक भार टारऽ लेल १ करोड राशि बृहत्तर जनकपुर क्षेत्र विकास परिषद्क जिम्मा लगा देने अछि । बृहत्तर जनकपुर क्षेत्र विकास परिषद् संस्कृति मन्त्रालय अन्तर्गतके एकटा कार्यालय अछि जे धनुषा आ महोत्तरी जिलाक धार्मिक तथा ऐतिहासिक सम्पदा संरक्षण करबाक उद्देश्यसं स्थापित अछि ।
संस्कृति मन्त्रालय अक्षयकोषक काज बृहत्तर जनकपुर क्षेत्र विकास परिषद् करत से कहैत कानमे रुइतेल धऽ कऽ सूतिरहल अछि । भाषा संस्कृतिक विकासक सरकारी ठेकेदार संस्कृति मन्त्रालयक अकर्मन्यतासं अक्षयकोष स्वरुप नईं ल सकल अछि ।
संगीत तथा नाट्य प्रज्ञा प्रतिष्ठानक प्राज्ञ रमेश रञ्जन कहैत छथि र्अक्षयकोषक राशि फ्रिज होएवाक अबस्थामे पहुंचलाकवाद मन्त्रालय बृहत्तर जनकपुर परिषद्क खातामे पाई पठओलक । एखन बृहत्तर जनकपुर क्षेत्र विकास परिषद् आ संस्कृति मन्त्रालयक सझिया खातामे कोषक राशि राखल अछि ।
सिमित दायरा रहल जनकपुर क्षेत्र विकास परिषद्मे कोषक राशि पठाओल जएबाक आलोचना सेहो भऽ रहल अछि । परिषद् समग्र मैथिली भाषीक प्रतिनिधित्व नहि करैत अछि कहैत छथि कोषक पूर्व अध्यक्ष रामचन्द्र झा । झा कहैत छथि परिषद् सभक भावनाके नहि समेटि सकैत अछि । विद्यापति अक्षयकोषक उद्देश्य मैथिली भाषामे योगदान कएनिहारके पुरस्कृत करबाक अछि । बृहत्तर दू जिलामे लक्षित कार्यक्रम करैत अछि, एहनमे बृहत्तरके अक्षयकोष स्थापनाक जिम्मा देनाइ औचित्यहीन रहल भाषा संस्कृतिविद्सभ कहैत छथि ।
परिषद् भ्रष्टाचारमे डुबिगेल आरोप लागि रहल समयमे कोष मूर्त रुप लऽ सकत या नहि कहब कठिन अछि । कोष आकार ग्रहण करए ताहिके लेल संस्कृति मन्त्रालयके कार्यविधि बनाबऽ पडतै, जाहिलेल एखनधरि कोनो काज शुरु नहि भेल अछि । कोषक कार्यविधि आ निर्देशिका नईं भेलाक कारणें कोषक पाई सरकारी खाताक शोभा मात्र बढा रहल अछि । कोषक १ करोड राशि बैंकमे रखैत काल बेशी ब्याज देनिहार बैंकके नहि चुनल गेल कहैत छथि प्राज्ञ रञ्जन । बैंकसभमे पाइके अभाव रहल अबस्थामे बेशी ब्याज लेल बार्गेनिंग हएबाक चाही छल, मुदा मन्त्रालय मनमौजी काठमाण्डू स्थित एक निजी बैंकके शाखामे पाइ राखिदेलक ।
संस्कृति मन्त्रालयक सचिव मोदराज डोटेल कोषक राशि बैंकमे सुरक्षित रहल प्रतिक्रिया देलनि । अक्षयकोषलेल कार्यविधि बनबाक प्रकृया शुरु भऽ गेल डोटेल जनतब देलनि ।
मैथिली भाषाक महाकवि विद्यापति नेपालक राष्ट्रिय विभूति भेलाकबादो हूनक परिचय स्थापित नहि होब सकल अछि । मैथिली भाषा आ संस्कृति लेल बजेटक अभाव रहल समयमे विद्यापति कोष सेहो अनिर्णयके बन्दी भऽ गेल अछि ।
विद्यापति स्मृति पर्वपर मैथिली भाषा संस्कृति उत्थानक भाषण त बहुत देल करैत छथि कथित बौद्धिक वर्ग । एहिबेरके स्मृति पर्व सेहो ओहने भाषणसभसं बितिगेल ।
महोत्तरी जिलाक बनौलीमे बर्षोसं निर्माणाधीन विद्यापतिद्वार एखनोधरि टकटकी लगौने ठाढ अछि । विद्यापति स्मृति दिवसमे जनकपुरक विदापति चौकपर रहल विद्यापति स्मारकमे घडी रखवाक भाषण सबनेता देलकरैत अछि ,मुदा दशो वर्षक अन्तरालमे घडी लगेवाक कुवत किनको नईं भेलन्हि अछि । भोटक समयमें मैथिली भाषा संस्कृतिक रक्षा एवं विकासक वाचा केनिहार नेतासब मात्र नइभ विद्यापतिक नामपर पेट पोसनिहार सेहो दोषी अछि एहिमे । विद्यापति स्म्ृत्ति पर्व पिण्डदानक पर्व मात्र बनिक रहिगेल अछि ।
बेचन ठाकुर
नाटक- बेटीक अपमान
(अंक तेसर, दृश्य पहिल)
(स्थान- दीपक चौधरीक घर। दीपक रोगग्रस्त अवस्थामे माथपर हाथ लेने बैस कऽ खांसि रहल छथि।)
दीपक : (खासैत) आह! ओह! दुनियाँमे कियो ककरो नहि कियो देखनिहार। जा धरि पैरूख छल, ताधरि झूठ-फूस, एम्हर ओम्हर कए बेटा बियाहलहुँ। मुदा आब कतौ कियो नहि। (खांसैत छथि)
(महेन्द्र पंडितक प्रवेश)
महेन्द्र : दोस, बड गड़बड़ स्थितिमे देखि रहल छी अहाँकेँ। एना किएक? की भए रहल गेल?
दीपक : की हएत दोस? कप्पारमे जे धँसल अछि। सएह ने होएत। (खांसैत छथि)
महेन्द्र : बड खाेंखी होइत अछि।
दीपक : की कहु दोस, दम्मा जोर कए देलक। एक्को रत्ती सक्क नहि लगैत अछि। ताहिपर सँ भनसा-भात अपने केनाइ।
महेन्द्र : (आश्चर्यसँ) से किएक? आ पुतौह?
दीपक : पुतौह गेलीह डिल्ली। बेटा नहि मानलक हमर बात।
महेन्द्र : कहु दुनियाँ केहेन छैक? बेटा-बेटी जनमाबैत अदि लोक सुख लए आ आगू दिन लए।
दीपक : मुदा हमर बेटा स्वार्थमे लीन छथि। आब हम ओकर के? दुश्मने ने।
महेन्द्र : एगो गप्प कहु दाेस।
दीपक : अवस्स कहुँ।
महेन्द्र : झांपि-तोपि कऽ दोसर बियाह कए लिअ।
दीपक : मोन तँ होइत अछि दोस। मुदा आब एहि उमरमे लोक की कहत?
महेन्द्र : लोक की कहत? कियो एक्को सांझ भनसा बनाए देतीह की?
दीपक : ई तँ सपनोमे नहि देखि सकैत छी। अपन जनमल तँ अपन होइते नहि अछि आ दोसरक कोन आशा?
महेन्द्र : छोड़ू ई सभ लटारम। दोसर बियाह कए लिअ सभ अपना-अपना लेल हरान अछि।
दीपक : (मुँह चटपटबैत आ खांसैत) दोस, मोन तँ बड्ड होइत अिछ। मुदा नहि, बाबाजी थिकहुँ। लोक की कहत? हम सरस्वती माताक समक्ष सत्त कएने रही। सत्तकेँ हम तोड़िओ सकैत छी। मुदा नहि नहि नहि।
महेन्द्र : नहि तँ दोसर बेटेकेँ बियाहि लिअ।
दीपक : हँ, ई भए सकैत अछि। मोहना तँ गेल आब सोहना जे करए। अहाँक नजरिमे दोस, कोनो लैड़की अछि?
महेन्द्र : एखन नहि अछि। ओना लैड़कीक बड्ड अभावो भए गेल अछि। जदि नजरिमे आबि जाएत तँ अवस्स कहब। एखन जए रहल छी अपन समधीयौर। समधीनकेँ शंकरजी जनम लेलथिन।
दीपक : बेस, तहन जाउ, शंकर जीकेँ दरशन करू गे।
(महेन्द्रक प्रस्थान। दीपक खांसैत-खांसैत बेदम भए जाइत छथि।)
पटाक्षेप
दृश्य- दोसर
(स्थान- दिल्ली। मोहन ओ मंजू बिछौनपर आराम करैत छथि। मुर्गाक बाङ सुनि मंजू उठि कऽ अपन पतिक सेवा कए रहल छथि आ किछु गप-सप्प सेहो कए रहल छथि।)
मंजू : (चिट्ठी निकालि कऽ दैत) स्वामी जी, पिताजीक चिट्ठी काल्हि सांक्षमे अएल छल। लिअ।
मोहन : कने पढ़ियौक ने, की लिखलन्हि अछि।
मंजू : (चिट्ठी पढ़ैत छथि) चिरंजीवी बौआ मोहन, शुभ आशीर्वाद। हमरा बेटा जनमा कऽ की भेल? दम्मासँ तबाह छी। कियो पूछैबला नहि। सोहना ओ गोपला सदिखन नरहेर जकाँ एम्हर-ओम्हर करैत रहैत अछि। तोरा बियाहि कऽ हमरा की भेटल। हँ, एकटा चीज अवस्स भेटल, चिन्ता। खाइर कतउ रहू, नीके रहु।
मोहन : (मंजूसँ चिट्ठी लऽ कऽ फंेकैत) जेहेन करनी तेहन भरनी। देखैत छेलिएनि जे भरि दिनमे एक-एक मुट्ठा बीड़ी पीबि जाइत छथि। तहिपर सँ गांजा सेहो धुकैत छथि। एकर फल हुनका नहि भेटतनि तँ ककरा भेटतनि।
मंजू : स्वीमी, मुदा छथिन्ह तँ ओ जनम दाता। की कहबैन आब हुनका। बुढ़े जकाँ छथि। तहुपर सँ दम्माक तबाही। स्वामीजी, हमर विचार अछि जे दुइ-चारि दिन लेल गाम चलू आ पिता जीकेँ देखि आबी। हुनको मोनमे संतोष हेतन्हि।
मोहन : भोरहि भोर हमरा मोन नहि खिसीआउ। गाम जेबामे माल-पानी खरचा होइत छैक की नहि। बापबला रखने छी तँ चलू।
मंजू : (शांत भऽ) जे कहलहुँ से गलती कएलहुँ।
मोहन : एखन गाम नहि जाएब। एक्के बेर सोहनक बियाहमे।
मंजू : जे मोन हुअए, सहए करू स्वामी।
(संजू कुमारीक प्रवेश। संजू अपन पाहुन ओ बहिनकेँ पएर छुबि प्रणाम करैत छथि। दुनू माथपर हाथ दए आशीर्वाद दैत दथिन्हि)
मोहन : (संजूसँ) आइ शीताहल नढ़िया जकाँ अहाँ? कोना एतए धरि अहाँ पहुँच पाओलहुँ संजू?
संजू : किएक पाहुन, हमरा अहाँ बुरबक बुझैत छी की? अहुँसँ हम काबिल छी, से बुझि लिअ।
मोहन : हँ हँ, से तँ अहाँ छी। कहु असगरे कोना-कोना एलहुँ?
संजू : गामपर बस धएलहुँ पटना अएलहुँ आ पटनामे राजधानी मकड़ि दिल्ली अएलहुँ। दिल्लीमे टेक्सी पकड़ि अहाँ लग अएलहुँ। नम्बर-पता अहाँ हमरा देनहि रही।
मोहन : खाइर एतेक अचानक अहाँक अएबाक कारण?
संजू : 26 जनवरी नजदीक छैक। ओहिमे परेड देखए हेतु प्रोग्राम अचानक बनि गेल।
मंजू : एहि बीिच लाल किला, इंडिया गेट, ताजमहल, लोटस टेम्पल, चिड़िया घर इत्यादि पाहुन सेहो देखाए आनथुन्ह। आब बुच्ची अहाँ कहिया आएब कहिया नहि।
मोहन : संजू, आब अहाँ बड़ीटा भए गेलहुँ। बियाहमे कनिएटा रही।
संजू : अहाँक विचारसँ हम सभ िदन कनिएटा रही?
मोहन : हँ हँ सएह बुझु। नमहर भेलासँ अहुँकेँ दीदी जकाँ बियाह करए पड़त। बाप-माएकेँ बड्ड खरचा करए पड़त। तैयो बाप-माएकेँ छोड़ि परघर चलि जाएब। नहि तँ हमरे लग सभ दिन रहि जाउ ने संजू।
संजू : एगोमे सुखए कऽ संठी भए गेलहुँ आ दोसरकेँ राखैत छी। डाँरमे दम अछि पहिने? केहेन-केहेन गेल्ला तँ मोंछबला एल्ला। एक्के ठुस्सी मारब तँ मुँह भसकि कऽ पेटमे चलि जाएत।
मंजू : छोड़ू बुच्ची मजाक-तजाक। काल्हि अहाँ पाहुन संगे घुमै लए चलि जाएब।
पटाक्षेप
दृश्य- तेसर
(स्थान- दीपक चौधरीक घर। दीपक खांसी करैत आ हकमैत बैसल छथि।)
दीपक : बेटा, बड़का बेटा चिट्ठीक कोनो जबाबो नहि पठेलन्हि। हमर आब कोनो ठेकान नहि। कखन छी, कखन नहि। बेमारी बड जोर कएने जा रहल अछि। (खांसी करैत-करैत बेदम भए जाइ छथि फेर ओ बीड़ी पीबैत छथि।)
सोचने रही जे मझिला बेटाक बियाह कए ली जीबतहि। मुदा हएत की नहि, से कहब कठिन।
(प्रदीप कुमार ठाकुरक प्रवेश)
प्रदीप : दीपक बाबू, अहाँक हालत बड खराब देखै छी।
दीपक : (कलपि कऽ) सर परणाम।
प्रदीप : प्रणाम-प्रणाम।
दीपक : सर, हम सोचैत रही जे अपना जीबैत बेटा सभकेँ बियाहि ली। मुदा लगैत अछि जे हएत नहि।
प्रदीप : से किएक नहि होएत? हिम्मत जुनि हारू।
दीपक : हिम्मत की हारब सर। अहु अवस्थामे लड़िकी लेल घुमैत-घुमैत, बौआइत-बौआइत, छिछिआइत-छिछिआइत नवका जूताक शोल खिआ गेल जत्तऽ जाउ बेटो, जत्तऽ जाउ बेटे।
प्रदीप : हँ, ई तँ बड़का समस्या अछि लड़िका तँ लड़िकासँ बियाह नहि करत आ लड़िकी भेटैत नहि अछि। दीपक बाबू, बुझैत छिऐक ई किएक भए रहल अछि? दहेज करणे। दहेज दुिनयाक संतुलनकेँ बिगारि देलक आ बिगारि देत। जुग अल्ट्रासाउण्डक भए गेलैए लोक अल्ट्रासाउण्ड करा कऽ बेटीकेँ जेना-तेना नष्ट कऽ दैत छथि। तहन बेटी वा लड़िकी कत्तसँ कत्तसँ आओत? की लड़िकी बरखामे खसत?
दीपक : सर, हमहुँ ओहि अल्ट्रासाउण्डक मारल छी। कोनो लड़िकी अहाँक नजरिमे नहि अछि।
प्रदीप : हँ यौ।
दीपक : जय भगवान, जाय भगवती। कहु कत्त?
प्रदीप : (मोन पाड़ैत) यौ बेलौकमे एक दिन कियो कहने रहथि जे एगो हमरा बियाहैवाली बेटी अछि। (नाक छुबैत) हँ हँ, आब मोन पड़ि गेल। ओ छलाह- हरिश्चन्द्र चौधरी। हुनका एक्केटा बेटीए छनि, बेटा-तेटा नहि।
दीपक : सर, तहन जल्दी बुझिऔक ने। सर, तहन तँ ओ माल-पानी बढ़िया खरच करताह।
प्रदीप : अहाँ बड लोभी छी। सदिखन माल-पानीक जुगारमे रहैत छी। पहिने हमरा बुझऽ दिअ जे लड़िकी छन्हिेँ वा उठि गेलीह। अच्छा रूकु हम घर जाकऽ झामलाल महतोकेँ हुनका ओहिठाम पठबैत छी। हँ की नहि, से हुनके दिया समाद पठा दैत छी। अहाँ असथिर रहु।
(प्रदीपक प्रस्थान दीपक खूब खांसैत-खासैत परेशान छथि।)
दीपक : बड़का बेटामे तँ सोलहन्नी ठकाए गेलहुँ। मुदा मझिलामे सुधि-मुरि ओसुलि लेब। आखिर एक्केटा बेटी छनि आ बेटा छन्हिें नहि हुनका। हुनक सभटा संपत्ति हमरे होएबाक चाही। (खांसैत-खांसैत परेशान)
(झामलालक प्रवेश)
झामलाल : दीपक बाबू, प्रदीप भैया हमरा हिरश्चन्द्रक ओहिठाम लड़िकीक संबंधमे पठौने रहथि। हरिश्चन्द्र बाबूक एखन धरि कुमारिए छथि। मुदा हरिश्चन्द्र बाबूक मोन बड्ड अगघाएल देखलियन्हि। पाँचटा कुटुमकेँ गप-सप्प करैत सेहो देखलिएन्हि। ओ हमरा कहलनि जे हुनका जरूरी हेतनि तँ ओ हमरहि एहिठाम आबि गप-सप्प करताह। हमरा भरि सएओ कुटुम आबैत छथि। हमरा पानि छोड़ि कऽ किछु नहि लगैत अछि। सभटा कुटुमे लेने आबैत छथि।
दीपक : एहेन बात कहलनि ओ?
झामलाल : हँ यौ दीपक बाबू, हम अहाँकेँ फुसि किएक कहब? हमरा ओहिसँ की फेदा? अन्तमे ओ कहलनि जे पियासल इनार लग जाइत अछि, इनार पियासल लग नहि।
दीपक : हारल नटुआ झुटका बिछए। काल्हि हमरा लोकनि हुनका ओहिठाम जाएब। नऽ छऽ कएने आएब। कम्मो-सम्मोमे पटटैक तँ हमरा केनाइ परम आवश्यक अछि।
पटाक्षेप
दृश्य- चारिम
(स्थान- हरिश्चन्द्रक चौधरीक घर। हरिश्चन्द्र चौधरी ओ रमण कुमार दलानपर कुर्सीपर बैसि शालिनीक बयाहक संबंधमे गप-सप्प करैत छथि। रमण कुमार हरिश्चन्द्रक मुखिया छथि।)
हरिश्चन्द्रक : मुखिया जी, शालिनीक बियाह हेतु लड़िकाबला सभ हमरा नाकोदम कए देने छथि। एखन धरि सैकड़ौ लड़िकाबला हमरा एहिठाम आबि कऽ गेलाह। मुदा हँ किनको नहि कहलियन्हि।
रमण- हरिश्चन्द्र जी, सभ दिन होत न एक समाना। कोनो समए छल जाहिमे लड़ककीबला लड़िकाबलाकेँ खुशामद करैत छलाह। मुदा आब एहेन समए आबि गेल अछि जाहिमे लड़िकाबला लड़िकीबलाकेॅँ खुशामद करैत छथि। आ एखन किछु नहि भेल। आगु देखब की-की होइत अछि?
(दीपक चाधरी, प्रदीप कुमार ठाकुर, सुरेश कामत, महेन्द्र पंडित अो झामलाल महतोक प्रवेश। हरिश्चन्द्र ओ रमण ठाढ़ भऽ कऽ हिनका लोकनिकेँ बैसाबैत छथि। दुनू पक्षसँ नमस्कार पाती होइत छनि। सभ िकयो बैस कऽ गप-सप्प करैत छथि।)
रमण : (प्रदीपसँ) प्रदीप बाबू, कहु की हाल-चाल?
प्रदीप : सरस्वती माताक कृपासँ बड़-बढ़िया हाल-चाल अछि आओर अपनेक हाल-चाल?
रमण : सभ आनन्द अछि। प्रदीप बाबू, लड़िकाक बाप के छथि?
प्रदीप : (दीपक दिशि इशारा करैत) ओ छथि, दीपक चौधरी।
दीपक : हम छी सरकार, नमस्कार।
रमण : नमस्कार, नमस्कार। दीपक बाबू, अहाँकेँ लड़िकी पसीन छथि?
दीपक : हँ, हम एगो विश्वसनीय सूत्रसँ बुझि लड़िकीसँ संतुष्ट छी।
रमण : हरिशचन्द्रजी, अपनेकेँ लड़िका पसीन छथि?
हरिश्चन्द्र : हँ, हमरो बेलॉकमे प्रदीपे बाबू कहने छलाह जे दीपक बाबूकेँ लड़िका बड नीक छथि। हम हिनकेपर पूर्ण विश्वास राखि लड़िकाकेँ बड नीक मानलहुँ।
रमण : यानी दुनू तरफसँ लड़िका-लड़िकी पसीन छथि। तहन दीपक बाबू, बाजू केना की बियाह-दान करब। बेचारा हरिश्चन्द्र बड गरीब छथि। कौहना कऽ ई बेटीकेँ पढ़ौलनि।
सुरेश : तैयो किछु बजताह ने हरिश्चनद्र बाबू जे की केना ख्रच करब?
हरिश्चन्द्र : हम किछु नहि बाजब। बजताह मुखिए जी। हमरा संबंधमे हुनका सभ किछु बुझल छन्हि।
रमण : हरिश्चन्द्र बाबू खरच करताह। जदि अपने लोकनि ई बुझि कऽ आएल छी तहन अपने सभकेँ ई गरीबक कुटमैती नहि भेल। दीपक बाबू, अपन बेटाक बियाहमे की केना खरच करताह से बाजथु।
सुरेश: दीपक बाबू की बजताह? ओ तँ अपने सबहक सवाल सुनि दंग छथि।
महेन्द्र : यौ सुरेश बाबू, हरिश्चन्द्र बाबू छिरहारा खेलाइ छथि। डुबि कऽ पानि पीबै छथि।
हरिश्चन्द्र : हरिश्चन्द्र बाबू डुबि कऽ पानि की पीताह? रहए तँ छपाए नहि, नहि रहए तँ बिकाइ नहि।
महेन्द्र : नहि रहए तँ बेटी बियाहए लेल किएक चललहुँ।
झामलाल : महेन्द्र बाबू ठीक कहैत छथि। बेटीक बियाह टिटकारीसँ नहि होइत अछि। डाँर मजगूत चाही।
हरिश्चन्द्र : जदि अहींक डाँर मजगूत अछि तँ बेटा बियाहि लिअ आनठाम। (बिगरि कऽ)
प्रदीप : अपने सभ शांत रहु। हल्ला-गुल्ला जुनि करू। मुखियाजी, अपने किछु साकारात्मक बात बाजू।
रमण : हमरा समएक बड अभाव अछि। हम एक बेर बाजि दैत छी- जदि दीपक बाबू गोटेक लाख टका खरच करताह तहन ई लड़की हिनका होएतन्हि। नहि तँ असंभव। एहि अल्ट्रासाउण्डक जुगमे बेटीक बड बेसी अभाव अछि आ बेटाक कोनो अभाव नहि अछि।
प्रदीप : मुखियाजी, हमरा लोकनि एक मिनटमे विचारि कऽ कहि दैत छी।
(प्रदीप, दीपक ओ सुरेश अन्दरमे जा कऽ गप-सप्प करैत छथि।)
सुरेश : आब ओ जमाना नहि रहि गेल जहिमे बेटीबलाकेँ बेटाबला दहेजमे कुहरा दैत छलाह। अल्ट्रासाउण्डक युगमे बेटीक बड अभाव भऽ गेल अछि आओर बेटाबलाकेँ बिआहनाइ मजबूरी अछि तेँ भागीन, हरिश्चन्द्र बाबू कमसँ कम एकाबन हजार टाका तोरासँ लेबे करथुन।
प्रदीप : दीपक बाबू, मामाश्री ठीके कहैत छथि। एकाबनमे ई कुटमैती फाइनल कऽ लिअ।
दीपक : सर, अपने सभ जे जेना कहबैक से हमरा मान्य होएत। चलु फाइनल कऽ लिअ।
(प्रदीप, दीपक, ओ सुरेशक प्रवेश।)
रमण : बाजल जाउ प्रदीप बाबू, की केना विचर भेलैक।द्य
प्रदीप : दीपक बाबूक ओतेक बढ़िया नहि अछि। ओ मात्र अहाँकेँ एकतीस हजार टाका देताह।
रमण : तहन ई कुटमैती अपने सभकेँ नहि भेल। जदि एकावन हजार टाका अपने सभ दऽ सकबनि हतन कुटमैती होएत नहि तँ जय रामजी की।
सुरेश : बेस हमरा लोकनि मािन लेलहुँ।
रमण : मानि लेलहुँ तँ एखन लड़िकीकेँ चढेबैक की बादमे?
सुरेश : बियाहेमे चढ़ए लेब।
रमण : दीपक बाबू, बात पक्का।
दीकप : हँ यौ मुखियाजी पक्का नहि तँ कच्चा।
रमण : प्रदीप बाबू गाइरेन्टर अहींक होमए पड़त।
प्रदीप : बेस, हम तँ छिहे।
रमण : तहन हरिश्चन्द्र बाबू, चाय-पान-नास्ताक ओरिआन जल्दी करू।
(हरिश्चन्द्र अन्दरसँ चाय-पान-नास्ता अनैत छथि। सभ कियो नास्ता, चाय, पान करैत छथि। फेर हाथ मुँह धोइ कऽ सभ कियो अंतीम गप-सप्प करै छथि।)
बियाह कहिया करब दीपक बाबू?
दीपक : जल्दीए राखू। फेर टकोक इन्तजाम करए पड़त ने? दू-चारि दिनमे राखु। आब मुखियाजी चलबाक आज्ञा देल जाउ।
रमण : किएक, समधीन अहाँक प्रतीक्षा करैत हेतीह?
दीपक : ओ हमरा सनक हजारोकेँ प्रतिदिन प्रतीक्षा करैत छथिन। तहन जय रामजी की, मुखियाजी।
रमण : जय रामजी की।
(प्रदीप, सुरेश आ दीपकक प्रस्थान नवस्कार-पातीक पश्चात)
पटाक्षेप
दृश्य- पाँचिम
(स्थान- हरिश्चन्द्र चौधरीक घर। शालिनीक बियाहक पूर्ण तैयारी अछि। जयमालाक मंच सजल अछि। मंचपर बाल्टीनमे जल-लोटा राखल अछि। हरिश्चन्द्रक भाए सुरेन्द्र चौधरी असगरे कुरसीपर बैसि कऽ ओङहाइत छथि आ खैनी खा कऽ छीकैत छथि। मुँहसँ खैनी निकलि जाइत अछि। फेर खैनी खा कऽ नोइस लऽ छीकैत छथि।)
महेन्द्र : आ ऽ ऽ ऽ छी। धूर सार खैनी। बड़ खच्चर छेँ। बाप लागल छौक। आ ऽ ऽ ऽ छीं। कोन खैनी अछि कोन नहि। शायद बापक जनमल खैनी नहि अछि, मएक जनमल अछि। आऽ ऽ ऽ छीं। हमरा किएक तङ करैत छेँ, बौहकेँ कर गे। एखनहि हमर मुँह नानीए दादीएकेँ उकटि देतौक। आऽ ऽ ऽ छीं। बुझि पड़ैत अछि बरियाती दुआरे एना करैत छें। सार खैनी नहितन। बापक बियाह पितीयाक सगाइ देखेबौक। आऽ ऽ ऽ छीं। लागि रहल अछि जे लड़िकाक माए चलितर बुढवाक संग उरहैर गेल। हम तेरा खेबौक नहि सार। मुदा नहि खेबौक तँ तों कानबें तहन। आऽ ऽ ऽ छीं। खैनीक पितीआइननहि तन। माएसँ बियाह कऽ लेबौक। नहि तँ अपन चालि छोड। आऽ ऽ ऽ छीं। सार खैनी मुँहे दाबि देबौक आ गरदनिमे फँसरी लगाए देबौक। मरलें तँ नॉङ साथी, जीलें तँ नाॅङ साथी। आऽ ऽ ऽ ऽ छीं। हे हे गोर लगैत छिऔक सार पाएर पकड़ैत छऔक सार आब एना करिहें। बेज्जैत भए जाएब। बरयाती आबैत होएत। आऽ ऽ ऽ छीं। हे हे, एक्के बेर छिऔक ने। अन्तिमे ने। हे हे, एकटा पौआ देबौक आइ। गांंजा देबौक। लुङिया मिरचाइ देबौक। कनियाले सुति देबौक। इज्जत बचाह। प्रतिष्ठा राख। तोरा बगैर हम नहि रहि सकैत छी। हे सार खैनी, तोरा बगैर हमर कनियां एक्को क्षण नहि रहि सकैत छथि। हँ, आब सार मानलक। कतेक कौबला-पाती कएलाक बाद। सार खैनी बड बुधियार अछि। मुदा बापसँ भेँट आइ भेलैक। एतेक दिन बापक साँएसँ होइत छेलैक।
(भटक्का आबाज करैत छथि। बरयाती सभ अन्दरमे। ई अबाज सुनि महेन्द्र तीन-तीन हाथ छरपैत छथि। डरसँ कोने-कोन नुकाइत छथि। बाप रऔ, माए गै करैत छथि। बाल्टीन माथपर राखैत छथि। एहि तरहेँ बरियातीक प्रवेश होइत छनि। सभकेँ बाप रअौ, माए गै करैत पाएर छुबि प्रणाम करैत छथि। बरयातीमे छथिन्ह- दीपक चौधरी, प्रदीप कुमार ठाकुर, झाामलाल महतो, सुरेश चौधरी, सोहन चौधरी, मोहन चौधरी आओर गोपल चौधरी। चाय-पान-नास्ताक बाद शिघ्र जयमालाक तैयारी होइत अछि।
सुरेश : (सुरेन्द्रसँ) सरकार, जय माला शिघ्र करू।
महेन्द्र : सरकार, हम सरकार नहि थिकहुँ सरकार सभ अन्दर छथि।
मोहन : सरकार सभकेँ बजाए अनियौन्हि।
सुरेन्द्र : बेस, बजाए अनैत छिअनि। (अन्दर जा कऽ आबि।)
सभ कियो आबि रहला अछि।
(हरिश्चन्द्र चौधरी ओ रमण कुमारक प्रवेश। दुनू पक्षसँ नमस्कार पाती भेलनि।)
मोहन : (मुखियाजी सँ) मुखियाजी, जय-मालामे किएक बिलंब भए रहल अछि?
रमण : हमरा लोकनिक कोनो बिलंब नहि। अहीं सभकेँ बिलंब अछथ्।
मोहन : की बिलंब?
रमण : यएह जे दीपक बाबू एखन धरि एकावन हजार टाका हरिश्चन्द्र बाबूकेँ नहि देलथिन्ह।
दीपक : हइए लिअ एकावन हजार टाका।
(प्रदीप दीपकसँ एकावन हजार टाका गिनि कऽ मुखिया जीक हाथमे दऽ दैत छथिन्ह।)
रमण : हँ, आब वादा पूर्ण भेल। आब जय-माला अतिशिघ्र होएत।
(हरिश्चन्द्र आ रमण अंदर जाइत अछि। पुन: अन्दरसँ जनानी सभ जय-माला कराबए अबैत छथि। समूहमे शालिनी कुमारी, राधा देवी आओर चारि-पाँच गोट अन्य जनानी छथि। ओ सभ परिछन कऽ जय-माला करौलन्हि। शालिनी, सोहनकेँ पाएर छुबि प्रणाम केलनि। सभ जनानी अन्दर जाइत छथि। तहन सुरेन्द्र चौधरीक प्रवेश।)
सुरेन्द्र : बरयाती सभ, आऽ ऽ ऽ छीं। (खैनी खा कऽ) सार फेरो आबि गेल। सार निरलज आऽ ऽ ऽ छीं। पतित आऽ ऽ छीं। हे सार, कुटुम स्ीा हँसैत होएत। हे सार प्रतिष्ठा आऽ ऽ ऽ छीं। बचा बचा आऽ ऽ ऽ छीं। हे हे गोर लागऽ दैत छिऔक। हे हे आइ राति नवकी समधीन लग लऽ जेबौक। बात मान। (छींक रूकि जाइत अछि।) हँ सार समधीनक लोभमे बात मानलक। बरियाती सभ भोजन सराए रहल अछि। चलै चलू भोजनमे।
(सबहक प्रस्थान)
पटाक्षेप
क्रमश:
३.६.१.सतीश चन्द्र झा- सौंसे बिहार एखनो बेहाल २.रामविलास साहु- कविता-कोशीमे समाएल जिनगी
३.७.कालीकान्त झा बूच- अंतिम- कविता- कहिया धरि उदासी
१.डॉ. नरेश कुमार ‘विकल’२. संस्कृति-कतऽ जाइ....३. गंगेश गुंजन- आउ हनुमान
डॉ. नरेश कुमार ‘विकल’
बाल गीत
अहींसँ गंगा-जमुना बहथिन
अहींसँ कमला धारा।
अहीं सुरूज ओ चान जरावी
अहींटा एक सहारा
आइ हिमालय देख रहल अछि
फेर अहींकेँ बौआ!
बाॅझ रहथु धरती बरू
पर उपज ने पाबए झौआ
कतेक दु:शासन खींचि रहल अछि
आइ द्रोपदीक चीर!
कनिको जीमे प्राण रहए तँ
रहब ने कनिको थीर!
बना कलम करूआरि अहाँ
छोड़ू वीणा केर तार!
रहू सदति तैयार अहाँ यौ
गरमी हो वा जाड़!!
(2)
सुनू बौआ मोर
कानमे बाजू बौआ जाएब ककरा कोर
आब ने भेटत बौआ तिरहुतमे तिलकोर
कतऽ गेलै करमी आ पटुआक झोर
साग आ पाग ने कोकटीक तौनी
डालाक भार आ ने सीकीक मौनी
महफाक ओहार उड़ल देखू कनियाँ गोर
स्नो आ पाउडरसँ करियो भेलै गोर
पण्डौलमे पाव रोटी भेटत चहुँ ओर
सौराठक सैण्डविच कएने अछि जोर
कपिलेश्वरमे कटलेट भेटत टटुआरमे टोस्ट
बुझि ने पड़त बौआकेँ गेस्ट आ होस्ट
लोहनाक लिपिस्टिकसँ रङल छैक ठोर
हाइ हिलक चप्पलमे नाचै चारू पोर
नेहरामे झकझक नायलान कएने अछि जोर
जार्जेट जनकपुरमे कतऽ अछि पटोर?
माय गेली मम्मी अएली टप-टप खसै नोर
डैडी ओ डार्लिंगकेँ भेटत ओर ने छोर।
२
संस्कृति वर्मा , क्लास ४था , क्विन मेरी स्कूल , मॉडल टाउन , दिल्ली
कतऽ जाइ....
हम करी तँ की
किछु ने फुरैत अछि.
हमहूँ बेदरा छी मोन नहि
पड़ैत अछि !
एक टा फ्लैटमे बन्द रहैत छी
ओहि कोठरीसँ ओहि कोठरी धरि
घुमैत रहैत छी.
टीवी खोलैत छी , केहेन केहेन दृश्य
आबि जाइत अछि
हमरो लाज लागि जाइत अछि.
कंप्यूटरपर जाइत छी , नेट पर
किछु कहाँ आबि जाइत छैक
लागले डैड सेहो पहुँचि जाइत छथि
ई की देखि रहल छेँ
डैड , हम की करी ,कते खेली आ
आ डैड न्यूज खोलि बैसि जाइत छथि.
न्यूज़ पर किछु सीन आबि जाइत छैक
आँखि गुरारि हमरा कोठरीसँ
बाहर निकालि दैत छथि ,जाऊ होम वर्क करू ............
एकटा डिब्बामे बन्न भऽ
बससँ स्कूल जाइत छी
अबैत छी ..................
नीचा नै जाऊ , जमाना ख़राप छैक
छत पर नै जाऊ
नेनाकेँ उठा कऽ लऽ जाइत छैक
आब अहीं कहू हम बच्चा सभ
कतऽ जाऊ अवलम्ब पाऊ..........???
३.गंगेश गुंजन
आउ हनुमान
माथे पर
मैना चटक केलक
हाथे पर
लुधकल बगड़ा
टाटे पर
लुटकुन गेलाह
पोखरिक घाट
धोअ' अंगरखा
दहिना हाथ ।
चितङ खसल दोस्त
बाटे पर
पोथी भेटल घरे मे
कौपी भेटत हाटे पर
टुनमुन कहल संगी के
संग च’ल त कनिएं हाट
से नहि गेल तं
लेलनि ढौआ
चलला असकरे हाट
गोला कुकुर भेटल
बीच बाट
जए कि कहलखिन-
आऽ तू आऽ त ऽऽ
अएलनि लग
ध' लेलकनि संग
संगे संगे
चलल दोकान
कौपीक बदला कीनल
मखान .
खुशी सँ कुकुर
उठौलक तान
टोकल टुनटुन रह भ' चैन
तोहर बस्तु सुअदगर लाइ
आइ नहि किनबौ देबौ काल्हि
पाइ खतम छौ घुरि चल आइ
घुरती भेटल जिलेबी छनैत
ठामहि तै लए ओ अड़ि गेल
टुनटुन ओकरा फेर बुझाएल
कुकूर लेब' उधार जिदिआएल
बुझबैत कहलक टुनटुन बात-
सौदा नै ली कखनो उधार
नगदीएक राखी वेबहार
काल्हिए तं कहलनि बाबा,
भैया के सोझाँ क' ठाढ़
चरफर दोस्त कुकुर चलल
टुनमुन ओकर माथ चूमल
तखन दुनू फेर टोल घुरल
कौपीक बदला कीनि मखान
तइ गलती पर
भाय कन्हुआएल
करबौलक उठकी-बैसकी
अपनो गलतीक टुनटुन फेर
मललक झिटुके
अपने कान
मोने रहतै इहो दोकान
कौपीक बदला किनब-मखान
ओकरे देखसी करैत कुकूर
अपने चाँगुरे पकड़लक कान ।
राजदेव मंडलक किछु कविता
(1) गाछक हिस्सा
बिरिछपर कुड़हरि दन-दना रहल अछि
दुनू भाँइ भन-भना रहल अछि
यएह गाछ छिऐ झगड़ाक जड़ि
एकरा देबै आइये काटि
सभ किछ भए गेल भिन्ने
तँ एकरो लेबै आइये बाँटि
लगमे पहुँचल संच-मंच
बुझबए लगल गामक सरपंच
बैसू हकरू दुनू भाय
नहि हएत झगड़ा अछि उपाय
गाछमे छै दूटा फेंर
नहि लाबए पड़त तरजू-सेर
हिस्सामे भेल एक-एकटा मोटका डारि
भायक परेममे किएक पाड़ै छी दरारि
एकोटा गाछ रोपल भेल
किएक करै छी एहेन अधलाह खेल
जाहिपर जिनगीक आस
चलैत अछि साँस
तकरा कऽ रहल छी विनाश
जएह देने अछि कपारपर छाँह
तकरे कटै छी वाह-वाह
ई करम अहाँसँ भऽ रहल अनुचित
जे दऽ रहल जिनगी
तकरे सँगे एहेन अहित
करबै गाछक सेवा
भेटत सुन्दर मेवा
भेटत सुन्दर फल
एहिसँ बढ़त शरीर आ मनक बल
पंचक गप्प सुनि दुनू भाँइ कहलक
घर चल।
(2) लाल ज्योति
गन्तव्य दिश अग्रसर होइत
धप्प दऽ– हम खसि पड़लहुँ
अनभुआर कुपमे
जे अछि बरिसों पुरान, सुखल
जलक नामपर
फाटल दरारि
राक्षसक मुँह सन
सधन-तमसँ भल छी भयभीत
अएबाक हेतु-ऊपर
कऽ रहल छी- यत्न पर यत्न
किन्तु सर्प सन ससरि ससरि खसैत छी
पुन: ओहिठाम
मकड़ाक जाल सभ
लटपटा रहल अछि- माथमे
आवेश वश फेंकि रहल छी माँटिक ढेपा
परन्तु ओहो लगैत अछि
ठाँहि दऽ अपनहि कपारपर
हथोड़ि रहल छी-नव राह
तखनहि तीक्ष्ण लाल प्रकाशमे
चौन्हिया जाइत अछि-चक्षु
कियो सहृदय साहस कऽ
देखा रहल अछि- मार्ग
बढ़ि रहल छी आब
शनै: शनै:
ओहि बिन्दु दिश।
(3) बीखक घैल
कतेको बरख पुरान
एहि बीखक घैलमे
तृण भरि छेद मात्र
बून-बून चुबैत
बीखसँ
भऽ रहल अछि
विषाक्त वसुन्धरा
भष्म भऽ गेल
मनवोचित गुण
तइयो तीब्र गतिसँ
आप्लावित करैत
खोजि रहल अछि
नव-नव आहार
प्राणी सभ अछि पड़ा रहल
सुड्डाह करैत अछि बढ़ि रहल
बीखक बाढ़ि
सभ अछि सशंक
खोजि रहल अछि निर्विध्न स्थान
पड़ाइत-पड़ाइत भेल अपस्याँत
किन्तु आब नहि होएत घात
बढ़ि रहल दूटा सशक्त हाथ
अहर्निश
ओहि कुम्भ दिश।
(4) पत्रोत्तर
अहाँक उपरागसँ बेधल अछि गतर-गतर
तैं दऽ रहल छी पत्रोत्तर
कतेक कएलहुँ परिश्रम
बनलहुँ निरलज टूटल धरम
तब बनेलहुँ सोनाक घर
सबकुछ सधि गेल भेलहुँ फक्कड़
मनोरथ तँ पूरा भेल
किन्तु यएह आइ जहल भऽ गेल
अहाँ लगसँ एतऽ धरि
जेना लगल अछि कोनो अदृश्य कड़ी
हवाक सँग अहाँक गन्ध आबि रहल अछि
से स्वर संगीत बनि गाबि रहल अछि
अहाँ अन्त: सँ सोर पाड़ै छी
हम अपना हृदयकेँ तरे-तर मारै छी
बीतैत अछि साल बीतैत मास
एहि जेलसँ निकलैक कऽ रहल छी प्रयास
आबैए जाड़ तँ अहाँ बिनु लगैए अन्हाड़
देहपर पड़ैए बून याद पाड़ैए अहाँक गुन-गुन
हवा बहै जब गरम लागै फूटल हमर करम
अबै जब बसन्त हमर हृदय करैत अछि हन्त
तइओ हम केहेन छी कंत
अहाँक बिसरि बनल छी संत
खोज कएलहुँ हम असली
आब बनल ओ नकली
असल परेम मुँह फेरि नहि सकैत अछि
ओकरा कियो धेर नहि सकैत अछि
नहि जानलहुँ तँ जानब
आब नहि हम मानब
एक-एक ईंटाकेँ फोड़ब
एहि स्वर्ण जेलकेँ तोड़ब
अन्तरमे मिलन पियास करै अनघोल
स्वर्णक होइत अछि बहुत मोल
पर परेमक मोल अमोल।
(5) अन्हारक खेल
ओहिठाम भऽ रहल छलै
एकटा हास्यास्पद खेल
एकत्रित दर्शकमे छलै
तत्कालीन बड्ड मेल
एकबेर आँखि मटकेलहुँ
कनेक धियान भटकेलहुँ
खेलाड़ी खेल आब की करता
देखैत छी ओहिठाम ठाढ़ छै भाषणकर्ता
भाषण झाड़ि रहल अछि
अमृत वाणी ढारि रहल अछि
छलिया भाषण
नहि दैत छलै राशन
लोग पीबै छलै अश्वासन
नहि सुनै गेल देखै लेल
गेल छलै लाेग
सेहो भेल अभोग
करऽ लगल आपसी रगड़ा
थप्पर-मुक्का आ झगड़ा
पुछए चाहलक भाषणक अता-पत्ता
आकि ओहो भऽ गेल निपत्ता
ओहि जगहपर भेल ठाढ़
सौंसे मनुक्खक हाड़
जहिमे सँ निकलि रहल छूछे अन्हार
डूबि गेल सभ ओहिमे कानए जार-जार
औनाए कऽ खसए बारम्बार
ओ अन्हार सबहक देहकेँ बना देलक हाड़े-हाड़
एक दोसराकेँ देखि सभ भऽ रहल भयभीत
बढ़बऽ पड़त एकताक गीत
मारऽ पड़त छड़पनियाँ
काटऽ पड़त गुड़कुनियाँ
आगूमे छै इजोत
जे दऽ रहल छै नोत
लगबऽ पड़त कोनो ब्योंत।
(6) नाचक बिखाद
लोग मनहि मन करै छल जाँच
हम करै छलहुँ नाँगटे नाच
आँखि देखैत छल
मुँह हँसैत छल
जखैन लोग केलक दुर छी-दुर छी
धियान गेल तब अपना दिश
अपने नाँगट देह देखि
मोनमे आबि गेल रिश
कहैत छी आब-लाउ कोनो नुआँ
होइत अछि लाज
बजैत अछि समाज-
“अलगे रहू अहाँसँ नहि अछि कोनो काज”
एहूसँ बेसी घिना जाएत
स्वजन-परिजन जब सोझा आएत
गप्प चारूभर गिन-गिना जाएत
हेओ कएलहुँ जेना
नहि करब एना
नाचैत-नाचैत कखनहुँ काल
नहि रहै छै सुधि-बुधि बिगैड़ जाइछै चाल
एहो तँ छिऐ एकटा नवका ताल
किछ लोक तँ कहै छै एकरो कमाल
ओमहर लोगकेँ भले लगो नीक ई नाच
एहिठाम नहि सोहाइत छै ई गप्प अछि साँच
एतुक्का लेल नहि छै अनुकूल ई नाच
हे यौ भाय
करू कोनो उपाय।
(7) आँखिक प्रतीक्षा
बन्न अछि अहाँक आँखि
जेना नान्हिटा चिड़इ पसारने पाँखि
आगुमे दुनू ठेहुनकेँ मोड़ने
संगहि दुनू हाथ जोड़ने
हम टक-टकी लगा कऽ रहल छी ताकि
कखैन खुगत अहाँक आँखि
एकबेर जाहिमे लेब हम झाँकि
हमरासँ की भेल भूल
चढ़ा रहल छी मनक फूल
अधरतिया भऽ गेल साइत
शरद पूर्णिमाक ई राति
प्रकृतिपर झहरैत अछि चानी
मधुर रस घोरैत कोइलीक वाणी
मन्द-मन्द सिहकैत बसात
केना रहब अहाँसँ भऽ कात
एकोबेर तँ बोलू
आबो आँखि खोलू
निकलए नेह वा धिक्कार
हमरा दुनू अछि स्वीकार
देखबाक अछि उत्कट इच्छा
हम करैत रहब जिनगी भरि प्रतीक्षा।
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
मिथिला चित्रकला
एकटा कैनवास पड़ल उज्जर रिक्त
ताकैत छल मुँह बड्ड जिज्ञासा सऽ
तूलिका उठेलहुँ रंग सऽ कऽ सिक्त
घाेर मनन करय लगलहुँ तल्लीन भऽ
अनकर पन्ना सेहाे केलहुँ अंगीकृत
प्रेरणा लऽ नीक करक अभिलाषा सऽ।।
लियोनादो बढ़िया कलाकारी गढ़ि गेला
मो
नालिसा के प्रसिद्ध रहस्यमयी मुखाकृति
तर्क वितर्क करैत रहल छबिकारक मेला
इतिहास के ललकार बनल ओ कलाकृति
ईश्वरक कृति बच्चाक निश्छल मुस्कान देखल
ओ
हि सऽ अद्भुत आर कोन अभिव्यक्ति।।
ध्यान आयल एब्सट्रैक्ट के नब पैटर्नक
मो
न भेल किछु करी आधुनिक ढ़ंगमे
भेटल अमूर्त एब्सटै्रक्ट रूप चित्रक
उड़ैत भागैत रंग बिरंग तितलीक पंखमे
विचार आयल जखन विधा फैशनक
शानदार सज्जा छल सीप आ शंखमे।।
किछु नवीन करक इच्छा रूकि जाइ छल
जखन देखै छलहुँ अपन चारू कात
ईश्वरक बनाआेल अहि दुनिया मे भेटल
सब तरहक उपलब्ध छल सर्वश्रेष्ठ करामात
स्वयं ईश्वरक विवाहमे जे सजायल रहल
साेचलहुँ मिथिला कला के करी आत्मसात।
१.उमेश मंडल किछु कविता २. राजेश मोहन झा- कविता- घुरना मोन पड़ैए
१.उमेश मंडल
किछु कविता
हँसैत लहास
लहास माने मुइल
मुइल माने लहास
ई के नहि बुझत हठात्
गुम-सुम भेल छल जँए ओ
बुझाइत छल लहास तँए ओ
मुदा,
आब ओ बाजत
बजैत-बजैत हँसत
अहाँक कृतिपर
बनल संस्कृतिपर।
कविता
हम नइ बिसरब
अपन सनातन आ संस्कार
नहि बिसरक चाही अहुँकेँ अपन आचार
दोस बनब वा दियाद-बेहाल
आकि करब खाली हाल-चाल
तैयार भए गेल अछि सबालक महाल
अहाँ नै बुझै छिऐ
बनि जाउ दियाद
अहाँ करू किछु रियाज
पाँति राखू चारि याद
यौ दोस अहाँ आनू अपन होश
कए लिअ स्वीकार
हे यौ दियाद
हिया गुनि भरल
दियाद सुनि पड़ल
फाँट बीचमे आबि धूनि पड़ल
हट, हट, हट नै तँ घसक
फाँट करए उद्घोस
दुनू अपन ठाम बेहोश
मुदा,
तैयार भेल सोर-पोर
कल्याणले नहि जोर
अपन फाँटले ताबरतोड़।
बाधा-
विदा भेल मंगला पूभर
कान्हपर टँगने अछि साइकिल बाउलपर
कहुना कऽ लगिचेलक
लटपटाइत पहुँचल
धारक कछेरमे
बिनु पानिक अछि धार
चक-चक करैत अछि बाउल चारूकात
नाउ नहि बाउल देखि भेलै
मंगलाकेँ थोड़े होश एलै
अपन छूछ जेबीपर भरोस भेलै
आब टपैमे कोनो नइ हएत बाधा
पहुँचबे करब सरायगढ़क ओइपार
मुदा,
मंगला लसैक गेल घाटपर
नजरि दौड़ौलक अपन कोनो लाटपर
अपन जेबीमे देने हाथ
तकैए चारू कात
आब की करबै हौ बाप
ई तँ लेबे करतै घाटी
जेना लगैए एकरा उठल छै आँति
सुखलौ घाटक लेतै खेबाइ
नै देबै तँ देत ई रेबाड़ि
सहए भेल मंगला घुरि गेल
पछिमे मुरि गेल।
भोगी
नाच कराए बानर
चाउर खाए बबाजी
बीचमे तँए अछि सरोकारी
विकासक नाओपर भऽ रहल अछि नाच
मानसिकता, मानसिकता, मानसिकता
पसरल अछि चारूकात
नीक बात
किएक नै हुअए विकास
बिक रहल अछि चारूकात
ब्लड प्रेशर आ डायबिटीजक गोली
संगे-संग
तैयो बबे बनल छथि तियागी
भरि जीवन भोजन केलनि बैसारी
ऊपरसँ दवाइयोकेँ बढ़ौलनि बेपारी
भोग करैत-करैत भेल छथि अघोर
तइपरसँ रटना लगेने छथि ताबड़तोर
स्वर्ग जाए चाहैत छथि सोरपोर
हमरा बीचमे हुअए कोनो नै बाधा
हम सबदिन रहलौं मधुशाला
बनलै तँ अछि विचारशाला
जइमे लटकल अछि बड़का ताला।
छठि
पोखैरक चारूकात
बनौलक गौआँ घाट
भरल पथिया लऽ धेलक सभ बाट
पहुँचल सभ हाली
सजेलथि अपन-अपन डाली
जरबाक लेल तैयार भेल दिआरी
हाथिओ केलक अपन तैयारी
जरैत कुरनीपर दीप धेलक माथपर
अछि आथी बैसल आइ घाटपर
टौकना, खमरूआ, सुथनी, हरदी, आदी
सभ पुराओत अपन-अपन फर्ज
चुकाबए चाहैत अछि अपन कर्ज
सूर्यकेँ देत सभ अर्घ।
फंदा
जखने करब नखरा
सभ कहबे करत हमर दऽ दिअ बखरा
जँ अहाँ रहब शांतचित
भेटत अपन सभ परचित
करब अहाँ कल्याणक काज
सभकेँ हेतै अपने-आपपर लाज
लाज सिखबैत अछि काज
आ मुँहो मोड़ैत अछि हठात्
भऽ जाइत अछि कोनादन
धऽ लैत अछि अमती काँटसन।
धर्मात्मा
धर्मात्मा होइ छथि तियागी
तियागी कहल केकरा जाए यौ भैयारी
वएह ने
जे केलनि तियाग
आकि ओ
जे भाेग केलनि वेसुमार।
मजदूर, हरबाह
भिनसरसँ साँझ धरि
सभ देह धुनैए
उचित बोनि मात्र दू सेर पबैए
एक सेर बेच लऽ दोकान जाइए
नोन, तेल, हरदी, गोटी किनैए
बचलाहा एक सेरसँ सभो परानी पेट चलबैए
भरि दिन तँ ओहो खटबे करैए
अहीं कहू,
ई केहेन मशीन एले
हिसाब जोड़ैकाल
ऊपरे-ऊपर नजरि दौड़ौलकै
एकर तियागपर नजरि नै खिड़ैलकै
भागीकेँ धर्मात्मा कहि गेलै।
खास
खास जगहक खास आदमी
खास जिनगीमे खास बात
देशक नामपर भऽ रहल अछि ई खास
मुदा
जखने देश एक परिवार
सभकेँ चाही रोजगार
खुशी चाही सबहक घर-द्वार
आकि इहोमे करबै बेपार
गुजरि गेल मध्यकाल आ भक्तिकाल
मुदा
पाछु मुँहे लुढ़कल किएक जाइ छी यौ महराज।
लघु कविता-
प्रकाश
ज्ञानक परकाश
जाइत अछि ओत्त तक
जत्त कियो नहि जा सकत हठात्
मुदा
ज्ञानो भऽ जाइत अछि गुलाम
सांकृत्यायन पड़ै छथि मोन घराम।
(2)
हनहनाइत, भनभनाइत ओइ स्वरकेँ
सुनैले नहि छथि कियो तैयार
जाहिमे मात्र ओ मात्र गाओल जाइत अछि
सनातन गीत
कियो नहि बनए चाहैत छथि मीत
करए जे पड़तनि हुनक दर्दसँ प्रीति।
(3)
भकोभन ओइ अन्हार कोठरीमे
जइमे काजर सन कारी राति दिनो कऽ बुझाइत
अहीं कहु यौ भाय
तखन शीशामे कोना देखाएत
ओकर चित्र कोना अएत?
श्रोता
भागवत वाचन शुरू भेल
श्रोता सभ आबि-आबि जगह लेल
चारि तरहक श्रोता बैसल छथि
अपन-अपन काज-ध्यानमे मग्न छथि
बाचको आ श्रोतो
एक तरहक श्रोता
भागवत सुनि नीकक प्रचार करै छथि
दोसरोकेँ नव गप्पसँ अवगत करबै छथि
मुदा दोसर
दोसर श्रोता अंगीकार करै छथि
मुदा बजै नहि छथि बिना पुछने
तेसर श्रोताक देखियो
बैसल छथि भागवत प्रबचनमे
मुदा ध्यान छन्हि व्यापार मंडलमे
घुरिआइत-नुरिआइत
स्पष्ट अिछ जे किछु नै पेला ई
प्रसादटा खेला ई
चारिम श्रोतापर करू विचार
ई छथि मुदा सदाचार
सुनितो छथि आ गबितो छथि
अपन जिनगीक क्रियासँ मिलैबतो छथि
ओतबे नहि
डेन पकड़ि पछुएलहाकेँ खिचितो छथि
आ
ठमकलहाकेँ धक्का सेहो लगबैत छथि।
कल्याणी
कल्याणी नाओसँ लगैत अछि जेना
केने हेती ई किछु एहेन काज
जहिसँ भेल हएत कल्याण
वा हेतै कल्याण
मुदा से भेल आकि नहि भेल
एत्ते धरि जरूर भेल
भाग्य-तकदीर सभसँ पैघ होइत अछि
से कहि जरूर गेलि।
देश
हमर देश
किछु लोक खेल रहल छथि धुरखेल
खुट्टीसँ आगाँ पड़ल बड़का देवाल
देवालक भीतरे लागल अछि मड़कड़ी चारूकात
इजोत चकचकाइत अछि
दिने जकाँ राइतो बुझाइत अछि
चुट्टी-पिपड़ी छोड़ि सभ किछु देखाइत अछि
मुदा
देवालक अंतिम खुट्टीसँ ओम्हरे
भऽ रहल अछि मनोरंजन
हेबक सेहो चाही
जरूरतसँ ऊपर उठि गेलापर
स्वभाविक अछि
मुदा देवालसँ इम्हर
बोन-झार सदृश्य मनुक्खक जरल रूपक
खेखनैत स्वर कियो सुनैबला नहि
चारि तरहक नाओ रचैबला लोक
देशक भीतरेमे बड़का देवाल ठाढ़ करैमे
अपनो उड़ैलनि होश
कऽ रहल छथि किलोल
हमर देश अछि अनमोल
एक्कैसमी शदीमे चलि रहल अछि ताबड़तोर
आश्चर्य
चहारदेवालीक भीतर मात्र ई गनगनाइत अछि बोल
भऽ रहल अछि भोजक बदला भोज
मात्र ओम्हरे अछि ई गरदमगोल
माने चहारदेवालीक ओहि पार
पुंगबैत अछि अपनाकेँ मनोरंजन योग
परती-पराँतमे रहएबला दिनकट्टू
जनमे काल भेल छल मइटूगर
छेँटगर होएबासँ पहिने
ई कहबैत छल दूधकट्टू
आइ दुनू हाथ जोड़ि
दू साए फीट एन.एच. सड़कक कातमे
हजारक-हजार कहबैत अछि दिनकट्टू
पएरमे चट्टी नहि छै पहिरैले
चलऽ मुदा पड़तै पक्की सड़कपर
शीशा-काँटी पसरल सड़कपर
खाइ-पीबैक नहि छै जोगार एकरा
आ नै छै कोनो रोजगार
चारूभरसँ खाली सुनै छै
- जल्दी जोड़ि लैह सरोकार तूँ
एक्केस्मी सदीक समाज तूँ।
भाषा भेद
हमरा सबहक माथपर
पसरल अछि मरलत्ती जकाँ किछु
कियो सुचिंतक नहि जे
चिंतन करता एहिपर
ई कथी लतड़ल अछि सभपर
मुदा दुर्भाग्य
एहिमे छिपल अछि किछु बात
जाहिमे अछि नहि एक्कोटा पात
सबहक कहब छन्हि
“ई आगाँ चलि कऽ
करत प्रदूसन साफ
जीबैक लेल स्वच्छ हवा-बसातक
अछि जहिना खगता
करत ई दूर सबहक बेगरता।”
देखा चाही ई दूर करत प्रदूसन
आकि करत सभकेँ निपत्ता।
२
राजेश मोहन झा 1981-
उपनाम- गुंजन, जन्मस्थान- गाम+पत्रालय- करियन, जिला- समस्तीपुर, हास्य कविताक माध्यमसँ समाजक विगलित दशाक वर्णन। बाल साहित्यमे विशेष रुचि।
कविता
घुरना मोन पड़ैए
घुरना मोन पड़ैए रौ उगना मोन पड़ैए।
भागल बौरहबा खेत-पथार दिश,
नहि देखलक हमर अश्रुधार दिश,
कंठ पियासे सूखि रहल अछि
केओ दरस नहि दैए
कतऽ पड़ा गेलैं रौ बतहा
आनि कऽ कुरता पहिरा दे
एखनहिं समाद पठौलनि खलीफा
भांगक आश लगैए
रौ घुरना हमर बात तोँ माने
दौड़ चङेरी चूड़ा भरि आने
कहेँ झटहीकेँ भूजि देथि
भूखक आभास लगैए
राति भेल जुिन होउ निपत्ता
बुन्न झड़ै अछि आनू छत्ता
नहिं छूटत हथियाक ई झपसी
सभटा धान डूबैए।।
१.शिव कुमार झा-शिवकुमार झा टिल्लू २.मुन्नाजी-हाइकू ३.किशन कारीग़र
१.
शिव कुमार झा-शिवकुमार झा टिल्लू
स्निग्ध-स्वाती
झिहिर-झिहिर ना हे पिया,
झिहिर-झिहिर ना!
झहरय स्निग्ध स्वातीमे बदरा,
झिहिर-झिहिर ना...!
परम सुहावन मास विरह िहय,
टपकए नेहक बुन्न
ललित पवनमे ठिठुरि रहल छी,
जीवन भऽ गेल सुन्न
टपकए विरहक अश्रुलाप ई,
झिहिर-झिहिर ना...
तृप्ति-तपित सितुआक कल्पना,
उपटल अर्णब तट मोती
अहाँ बहएलहुँ निरस जीवनमे,
किए अगम दु:ख सोती?
मिलनक आश कानए पैजनियाँ,
झुनुर-झुनुर ना....
कांति श्रवित माणिक्य बनल,
मदमत्त भेल गजराज
मुग्ध जहानक रम्य प्रहरमे,
फफकि गेलहुँ हे ताज!
तोड़ू वेदनाक डोरि ई,
झमड़ि-झमड़ि ना.....।।
(2) घटा बसन्ती
कूकू केर मादक स्वर सुनिते,
िसनेहातुर मन चहकि उठल
उबडुब आनन हरियर कानन,
“घटा वसन्ती” धार बहल।
तितली रूनझुन नीरज रससँ
कएलक झंकृत सकल जहान
अपन मनोरथ सिद्धि करऽ लेल
प्रेयसी कएल त्रृतुराजक गान।
उमड़ि रहल नव तरूणी यौबन
रसस्नात भेलि चंचला-गात
पुष्प सेजपर मिलन सम्मोहक
चभटि गेल अछि दुनू पात।
जर्जर वृद्धा आ सुखल वृद्धमे
धुरि आएल पुनि कामुक जान
भागि गेलनि धर्मराज देखि कऽ
ऋृतुराजक ई अनुपम शान।
हॅसी-खुशीसँ चल-अचल जीवन,
ताकि रहल होरी केर वाट
जड़-चेतनक सुरभित कांति देखि कऽ
कएलक गान हृदयसँ भाट।
रंग-विरंगक अवीर गुलाल संग
नाचि रहल उन्मादित होरी
सृष्टि मनोहर चक-चक तरूवर
मॉतल चह-चह चहुँदिशि जोड़ी।
चैतावरक आेंघाएल कलरब
अग्निदेव केर जुआरि बढ़ल
एकल जहानमे कलकल जीवन
मादकता स्वर्गोकेँ जीतल।।
२.
मुन्नाजी
हाइकू-
१
नाम बदलि
साइबर क्राइम
पकड़ा गेला
२
गहींर दोस्ती
जग कैल विध्वंश
खुशी भेल
३
बाढ़ि आयल
मुख्यमंत्री धनिक
चुड़ा बटल
४
अइंठ धो कऽ
कोठा कोठामे भेल
प्रतिष्ठा पैघ
५
मुसक बिल
सत्तामे भागीदारी
वास साँपक
६
निसाँ चढ़ल
सब सत्य कहलनि
लोक सभ्य
७
छुच्छे प्रचार
जातिक फुटौव्वल
मिथिला राज्य
८
अल्लाक देन
पेट भरै लए मारि
सड़क छाप
९
गारि गञ्जन
पेट भरैए एतै
कान मुनै छी
१०
जतन भरि
पोसि पालि रखलौं
निभरोस छी
११
एहेन पढ़
दु टा बरु समाज
बचौ घर
१२
अंग्रेजी असर
मैथिली बिसरल
चाही मिथिला
१३
नवका पीढ़ी
तकनीकीक जोर
संस्कारहीन
१४
आक्रान्त शहर
सरकार उदास
असगरे छी
१५
घटल जग्गह
बनै बीस मंजिला
लोक बढ़ल
१६
पूत कमाऊ
बढ़बैए इज्जत
शेष बेकार
१७
बढ़लै मन
मंगल पर लात
नीचाँ प्रदूषण
१८
सुख सुविधा
बढ़बैए बीमारी
गमैये नीक
१९
पाइक जोर
वासमति चर्चित
भाते भूखल
२०
तुम्मा फेरी
सटक सीताराम
नाम गायब
३.
किशन कारीग़र
परिचय:-जन्म- 1983ई0 कलकता मे मूल नाम-कृष्ण कुमार राय किशन’। पिताक नाम- श्री सीतानन्द राय नन्दू’माताक नाम- श्रीमती अनुपमा देबी। मूल निवासी- ग्राम-मंगरौना भाया-अंधराठाढ़ी जिला-मधुबनी बिहार। हिंदी मे किशन नादान आओर मैथिली मे किशन कारीग़र के नाम सॅं लिखैत छी। हिंदी आ मैथिली मे लिखल नाटक आकाशवाणी सॅं प्रसारित एवं दर्जनों लघु कथा कविता राजनीतिक लेख प्रकाशित भेल अछि। वर्तमान मे आकशवाणी दिल्ली मे संवाददाता सह समाचार वाचक पद पर कार्यरत छी। शिक्षाः- एम फिल पत्रकारिता एवं बी एड कुरूक्षे़त्र विश्वविद्यालय कुरूक्षेत्र सॅं।
बँटवारा
कियो धर्मक नाम पर कियो जातिक नाम पर
कियो पैघक नाम पर कियो छोटक नाम पर
एहि समाजक किछू भलमानुस लोक
अपने मे कऽ लेने छथि बँटवारा।
हे यौ समाजक कर्ता-धर्ता लोकनि
किएक करेलहुॅं अपने मे बटवारा
आई धरि की भेटल एतबाक ने
छोट पैघक नाम पर अपने मे मैथिलक बॅंटवारा।
आई धरि शोक संतापे टा भेटल
आबो तऽ बंद करू एहेन बँटवारा
नहि तऽ फेर अलोपित भ जाएत
मिथिलांचलक एकटा ओ मैथिल धु्रवतारा।
हे यौ मिथिला केर मैथिल
जूनि करू अपने मे बँटवारा
ई मिथिला धाम सबहक थिक
एक दोसर केर सम्मान करू ई बड्ड निक।
हम कहैत छी मैथिलक कोनो जाति नहि
सभ गोटे एक्के छथि मिथिलाक धु्रवतारा
नहि कियो पैघ नहि कियो छोट
आई सभ मिलि लगाउ एकटा नारा।
कहबैत छी बुझनुक मनुक्ख मुदा
बँटवारा कऽ तकैत छी अपने टा सूख
एक बेर सामाजिक एकता लेल तऽ सोचू
गोत्र सगोत्रक फरिछौट मे आबो तऽ ओझराएब छोरू।
हम छी मिथिला केर मैथिल
हमर ने कोनो जाति अछि
सभ मिली मिथिला केर मान बढ़ाएब
आई सभ सॅं "किशन" एतबाक नेहोरा करैत अछि।
एक्कईसम शताब्दी नवका एकटा ई सोच
नहि कोनो भेदभाव नहि कोनो जाति-पाति
सभ मिली हॅसी खुशी सॅं करब एकटा भोज
एक्के छी सभ मैथिल गीत गाउ आई भोरे-भोर।
सबहक देहक खून एक्के रंग लाल अछि
मुदा तइयो जातिक नाम पर बँटवारा भऽ गेल अछि
सपत खाउ आ सभ मिली लगाउ एकटा नारा
आब नहि करब धर्म जातिक नाम पर हिंदुस्तानक बँटवारा।
१.सतीश चन्द्र झा- सौंसे बिहार एखनो बेहाल। २.रामविलास साहु
कविता-कोशीमे समाएल जिनगी
१.
सतीश चन्द्र झा
सौंसे बिहार एखनो बेहाल।
दुख व्यथा बिहारक बाँटि सकय
ओ जन्म कहाँ ल’ सकल लाल।
सौंसे बिहार एखनो बेहाल।
सौंसे बिहार एखनो बेहाल।
बीतल चुनाव सरकार बनल
मत पड़ल विकासक आशा मे।
जातिक टूटल सभ समीकरण
डूबल प्रतिपक्ष निराशा मे।
उतरल नभ मे नव आशा के
जागल प्रभात नव किरिण लाल।
सौंसे बिहार एखनो बेहाल।
अछि भाग्यहीन सत्ते बिहार
नहि बदलि सकल तकदीर एकर।
रौदी अकाल बाढ़िक प्रकोप
दाहर सुखार तस्वीर एकर।
नहि जानि विधाता छथि लिखने
की ल’ बिहार के वक्र भाल।
सौंसे बिहार एखनो बेहाल।
नक्सल बादी के बंदुक सँ
पसरल अछि सगरो केहन आगि।
छै राजनीति के खेल बेल
नहि त’ ई जइतै कतौ भागि।
जौं नहि रोकत सरकार आब
रक्तिम भ’ उठतै नदी ताल।
सौंसे बिहार एखनो बेहाल।
उतरत उद्योग एतय कहिया
बिजली कहिया चमकत सगरो।
मजदूर जाएत नहि दूर देश
रोजगार एतय भेटत सगरो।
भूखल दूखल के जीवन मे
कहिया लौटत सगरो सुकाल।
सौंसे बिहार एखनो बेहाल।
साहित्य हमर मरि रहल आइ
अछि कहाँ सृजनता ओ पहिलुक।
सम्मान लेल छथि लीखि रहल
अधिकांश लोक व्यर्थे एखनुक।
अप्पन भाषा के मान लेल
कहिया जागब बाँटब गुलाल।
सौंसे बिहार एखनो बेहाल।
२
रामविलास साहु
कविता-
कोशीमे समाएल जिनगी
बाउलक ढेरपर हमर गाम समाएल
कोशी पेटमे हम छी बिलाएल
कड़ोरो दिलक बनेने अछि फटेहाल
मैथिली छी हमर भाषा कऽ पहचान
मुदा,
कोशी बनल अछि विकाशक बाधा
मैथिलीक पोथी अछि कोशीमे समाएल
पढ़वाक नहि अछि मौका कोशी देत धोखा
जिनगी बनल अछि हमर कंगाल
झौआ, पटेर, काश खगरा हमरासँ करैए रगड़ा
बाल बच्चाक जिनगी बाउलमे समाएल
की खाएब की पीयब सोचेत छी पचताइत
जखन खाएब पीयब नीक
तखन सोचबो करब नीक
अखन तँ नहि अछि गाम घरक ठेकान
जान पहचानसँ दूर रहे छी
ई कोशी हमर बनल अछि जंजाल
हमर भविष्य बाउलपर बनल अछि बेकार
तैओ नहि अछि कोशीकेँ दया
बाढ़ि-पानि अछि हमरा करैत हानि
गाम घरक ने कोनो ठेकान
कोशीमे घुमैत हमर जिनगी बनल अछि घुमन्तु
हिंसक जीब-जन्तु बीच बनल रहै छी रमनतु
हमर नहि कोइ बाटैए दु:ख
सरकारो बनल अछि बेमुख
हम छी बेसहारा कोनो नहि अछि सहारा
हम बाल-बच्चा संग बनल छी बेचारा।
कालीकान्त झा बूच
अंतिम- कविता
कहिया धरि उदासी
हम प्रिय परदेश वासी
कोना ई मधुमास काटब
निरस काटब पकड़ि पासी
रमस बहसल वाटिका अछि
भ्रमर बहसल रंगसँ सखि
हम तँ दहसलि अपन मोनक
उठल सुप्त तरंगसँ सखि
जे छलि सुअंग स्वामिनि
से भेली अनंग दासी
नव वसंग उमंग आएल
पूरल सबहक कामना सखि
शूलसँ घेरल मुकुलवत
हमर तँ अराधना सखि
चलि रहत चलिते रहल
नहि जानि “कहिया धरि उदासी।”
गंगेश गुंजन
राधा- २६ म खेप
समय स्वयं सिरमा मे रखने जलक खाली बासन,
अछि पियास सँ बिकल मुदा सबटा इनार आ पोखरि
कोना जानि ने बिसरि गेल अछि तकर प्रयोग आ रक्षा
प्रकृत जन्म भेल इच्छाक नहि क' रहलए लोक निबाह
अछि समुद्र मे माछ जकाँ पर तृप्त ने छैक पियास
केहन परिस्थिति केहन बुद्धि केर की बनलछि बिडंबना
केकरो बुझबा मे नहि आबय ई नव युग केर रचना
कि सब कोना कोन कोन विधियें पसरि रहलए घर-घर
सलिलक स्वतः धार बहइत जे छल बहैत सब
जीवन ठमकल ठमकल दुःक्ख मे भारी डेग-डेग पर क्षण-क्षण
बिनु थकनीयें बैसि जाइत अछि सोच मे पड़ जाइत अछि
बिलकुल्ले पसरल जाइत ई नबका मोनक रंग ढंग
बिना युद्ध केर प्रतिदिन प्रति घर भ' रहलए जे हताहत
घोर अशान्ति भरल बेशी मन चिन्तें अछि उद्विग्न-उन्मन
कारण तेहन नुकाएल गोपन बूझि ने पाबि रहल लोक
अधबयसे मे युगक ताल देखि भोगि नचारी गबइत लोक
समय बनल जाइत अछि दिन-दिन स्वयं मूर्त्ति लाचारीक
सभ शरीर सँ प्राण जेना सूखल जाइत अछि पल-पल
अधिक लोक जेना बनि चुकलए बौक, कतोक बहीर
शेष जीवनक नब ढर्रा सँ आतंकित आ अधीर
आब परस्पर गौआँ-गौआँक रहि ने गेल आप्तता
सब जेना सब सँ नुकाएल ताकय बचबा केर रस्ता
तें अनेर मे आओर अकारण पसरि रहल अछि दूरी
ककरो पर ककरो ने जेना बाँचल अछि आब विश्वास
बहुत लोक गुम्म, बेशी दुखिया आरो बहुत उदास
ई कोन युगक प्रवेश भेल अछि ओहन शान्त जीवन मे
कर्मतृप्त मनुखक समाज मे केहन अशुभ से होएब
बेशी हाथ कपार धेने चिन्तित बड़ ब्याकुल-ब्याकुल
प्रत्यक्षें तँ शान्त जेना किछु भेले नहि हो किछुओ
किन्तु लोक जीवनक अंतः उद्वेलित आगि जरैत'छि
सब सहिये रहलए लेकिन व्यथा अपन ने कहैत'छि
देह मोन आ प्राणक मध्य मे की अछि जीवन केर सू्त्र
अछि दर्शन,आस्था बा युग सँ कहल-सुनल अनुबन्ध
नहि बूझल होइछ बेशी क्षण एखन उठाएब प्रश्न
देह विकलता मे अपना द' अनमन अपने सन
मारि ठहक्का हँसय प्राण चकित चुपायल मोन
सभ अछि सबमे तैयो अपना अज्ञाने लाचार
जुड़य सभक अस्तित्व एकहि मे एक तंत्र संचार
बोधक भिन्न स्थिति रहितहुँ अछि एक बिन्दु पर सम
पूर्व गान केर हेतु जेना स्वर-शब्द लयक हो नियम
बिना प्रयासे स्वतस्फूर्तित ओना होइछ सब क्रिया
किन्तु आइ काल्हि ताहू मे होअय लागल व्यतिक्रम
देह-मन आ प्राणक मध्य घटि रहल जेना हो समन्वय
पहिने छल सब क्रिया बोध आ निष्पादनक सहजता
आइ जेना टुटि गेल सूत्र हो आपसक तत्परता
एक देह-मन-प्राणक सृष्टिक सुन्दर एहन महल मे
आब जेना क' रहल वास हो तीनू एकसर एकसर
तीनू ताकि लेने हो जेना अप्पन निष्क्रिय एकान्त
तीनू मे बाजा भूकी नहि तीनू निपट अशान्त।
ई अनुभव कि खसल एकाएक कोनो मेघ सँ पानि जकाँ
ई अनुभव कि जीवन मे आएल नोतल कोनो नोथारी
ई अनुभव कि आयल कोनो बनि समधियान केर भार मे
ई अनुभव कि आबि रहलए कीनि क' हाट-बजार सँ
ई अपनहि देह-मन-प्राण मे एतेक समाद हीनता
सोझाँक सहज प्राप्त सुख पर्यन्त बनल जाइत अछि दुर्लभ
कारण किछु प्रत्यक्ष कहाँ अछि कहाँ साफ किछु लक्षण
मात्र अदृश्य संदेहक छाया सँ असुरक्षित आँगन
दूरी बढ़ल जाइत अपना मे, बिन बातहिक परस्पर
टूटल संबंधक स्थिति सम आँगन मे घर घर
चौंकलि राधा, दुब्बरि गता उठलि चललि डगमग डग
ई अनुभव आएल अवश्ये.बड़ बुधियारी बाटे।
हँ बुझबा मे अबैत अछि आब ई आ'ल हाटे- हाटे इ आएल हाटे- हाटे।
हाट बनल नब बाट जेना जीबाक सब तरहे।
सभ बाट पर आब जनमि रहलए बन-झाँखुर। लोक लाचार । असमंजस मे - की करी, की नहि, कोन बाट चली एहि दुःख-दुविधा मे जे एक तँ ओहनहुँ छलैक कहाँ किछु विशेष हाथ आब तँ जेहो छलैक अपन अधीन, अपना योग्य, सभ भेल जा रहल छैक बेहाथ। किछु तं अपनहि घरक नवताक अन्हर-बिहाड़ि मे आ किछु भरि समाजक बदलि रहल दृष्टि आ व्यवहारो मे। यद्यपि कि सभक दुःख-दुविधा छैक रंग-रूप एक्के। मुदा से नहि बूझि पबैये लोक एकरा एना भ' क 'एहि रंग मे जे भ' रहलए सब किछु अंग-भंग। जीवन यापनक पारंपरिक बाट पर चलैत, सहैत जाइत सबटा नबका-नबका आघात जे प्रत्यक्ष मे तं छैक बड़ गंहीर स्नेहक स्पर्श, मुदा प्राण के थकुचि रहल छैक एक एक पल। कत' सँ ई कोन रोगाह वायु बहैत आयल छैक सभक बुद्धि बौआयल सभक हृदय घायल छैक। ताहू मे बेशी तं बनल छैक विडंबना ई, एहि सबक जड़ि छैक आन नहि, अपनहि सब ई यथा-पुत्र,पुत्रबधू, आ संगी-साथी सब। बहि रहल एहि बसात संग बेश गदगद अछि, बिनु बुझने एकर असरि। काल्हुक भविष्य पर अधिसंख्य नब लोक अपन-अपन फूकि रहलए घर। के बुझबय ? बूझक सेतु पुरना लोक सबकें राखल जा रहल अछि कतिया क'। नबके लोक सम्हारि रहल अछि नब युगक रासि। बढ़ा रहल गाड़ी के हाँकि क' एहि तरहें जेना कोनो दुपहियाक गाड़ी नहि, समस्त पृथ्वीये होथि गुड़का रहल, अपना सामर्थ्ये,अपनहि बुद्धि-ब्योंत सँ-आगाँ। समाज, बयसक पुरान ठकमूड़ी लगौने बैसल छथि चुपचाप, सबटा देखैत!
तँ कि ई प्राण जे थकुचल जाइत बुझाइत अछि दिन राति से नहि थिक एकमात्र हमर?लोकोक बहुत छैक आन अपन। तँ कि छैक व्याकुल हमरा सँ पृथक किछु लोक, तँ कि ई संसार, समाज बनल छैक ओतहु आन? छोड़ि सर-संबन्धी कि ओतहु कएने छै असकर अपनहि दुःखक ज्वाला मे कि जरैत अछि आनो घर एहन विपत्ति नव प्रकारक आ पहिले पहिल स्वभावक, तँ कि अछि प्रारंभ ई अनुभव केर नबका आवक-जावक? चीन्हि ने पाबी हम यद्यपि एकरा कोनो आँखिक विचार सँ द्विविधे दुविधा अछि प्रति पल प्रश्न सोझ सन्सार सँ अछि एही मे शुरू मनुक्खक कोमल संवेदन सब मौलाएब, टूटि खसब गाछ सँ पात जेना सुखायल क्रमशः पातक संगहि डारि, ध'र आ पूरा गाछ, सुन्न कएल जाइत जीवन रस सँ धराशायी भ’ जाइछ गाछ तँ तथापि मरि-सुखा क' रहि जाइत अछि उपयोगी जाड़नि बनि जरि चूल्हि बनाबय, आबाल बृद्धक भोजन, जड़काला- हाड़कंपौआ ऋतु मे धधकि क' दिअय जीवनक ताप, मुदा मनुख-जीवन, ई देह- समस्त बिलक्षण, प्रकृतिक अनुपम सृष्टि पृथ्वी पर अनुपम जीवित सेहो एहन निरर्थक बनल अकार्यक देहक जीवन हो अंत तखन पर्यन्त लिअय फेरो समाज,परिवार,प्रकृति सँ काँच-सुखायल गाछ जे होइछ काठ, देह कें अंतिम परिणति धरि पहुँचाबय मे,शरीर-मृत मनुक्ख शरीर डाहै मे करबा लैत अछि खर्च जाइतो-जाइतो।
-'हम-हम नहि राधा, तों..की सब सोचैत छें ...पुछैत राधा, कहैत राधा,सुनैत राधा..एखनहि केहन छल आत्म मुखर सक्रिय स्पन्दित ! मिझा गेल डिबिया जकाँ रहलए केना धुँआइत, प्रश्नक कोनो टा उत्तर नहि, कोनो टा ने बात-संवाद मात्र दीर्घ निश्वास-दीर्घ निश्वास-'कोना छी अहाँ कृष्ण, कहाँ छी, किएक छी ? एहन समय हमरे जीवन मे किएक एतेक रास जेहो नहि लेने ऋण तकरो भरि रहल छी सूदि, मूर धएल जसक तस अदृश्य कोनो बणिकक हमर पल, दिन, मास बर्ख चुकबैत अपन एक-एक साँस । एहन स्थान किएक बनि गेलय इएह हमर ई मन? भरि संसारक बस्तु, व्यक्ति, व्यक्तिक सब कार्यकलाप, क्रीड़ा आ सब कर्मक बनि गेल अछि सुलभ आँगन। जेकरा जखन सुभीता आबय क' लिअय व्यवहार। हमही आँगन हम मुदा ठकमूड़ी लेने ठाढ़ । कहि ने सकी केकरो निजताक बोझ, एकर संताप, बुझा सकी ने अपन एहि वर्तमानक कुटिल यथार्थ , हमर अर्थ छिड़ियाएल जेना कृषकक बीयाक छितनी-पथिया हो, बागु कर' खेत जाइत काल बाटे मे गेल हो हेराय, जतबा जे बिछि-समेटि सकलौं, हँसोथि-हँसोथि, खिन्न मन कर्माहत देहें यथोपलब्ध बीया कयलौं बागु ! घुरल हो ओहि प्रचण्ड रौद कें दैत ललकार घर आ बनल तथापि जीवन क्रम मे गाम मे स्थिर आशान्वित, फसिलक भावी उपलब्धिक दिस आश्वस्त, मुदा पुनि जतबो बीया छीटल गेल हो, घामे-पसेने खेत जोति तैयार कएल गेल मे तकरो सब कें चुनि क' ल' चल गेल हो चिड़ैक महा हेंज, एम्हर एक दिस निश्चिन्तता मे गबैत मनक भवितव्य, ओम्हर दोसर दिस सुन्न कएल बनि गेल हो खेतक गर्भ ! एम्हर निरन्तर बीया मे अंकुरयबाक , माटि के फोड़ि जन्मबाक-बढ़बाक, बढ़ि क' फसिलक गाछ विकसवाक अहो दिवस मर्मांतक प्रतीक्षा...ओम्हर जन्म सँ पहिनहि कोखि कें रिक्त करैत काल-गति, ई एहन हमरे टा किएक कर्माहत हमरे टा किएक वर्तमान ! आकि बोगि रहलए एहने आ यैह व्यथा आनो आन ?' सोचैत राधा छोड़लनि नमहर श्वाँस..। जानि ने कखन-कोना लागि गेल रहनि राधा कें आँखि। नहि जानि कखन बैसले बैसलि ओंघड़ा गेलीह ओ पटिया पर।
....जारी


c: text/html

text:
अकक्ष भेल छी।
(एकटा हास्य कथा)
आई दस वर्षक बाद किछु काज स दरभंगा आएल रही। भींसरे भींसरे टेन स दरभंगा स्टेशन उतरले रही कि ने की फुराएल टहलैत टहलैत विश्वविद्यालय कैंपस आबि गेलहुँ। ओतए आबिते मातर सभटा पुरना संस्मरण कॉलेजक पढ़ाई विद्यार्थी जीवनक सभटा हँसी ठीठोला श्यामा माए मंदिर के चक्कर लगाएब जस के तस मोन परि गेल। ओई दिन सोमवार रहै तहू मे सावन महीनाक सोमवारी भक्त लोकनिक भिड़ भिंसरे स बढ़ि गेल रहै की कॉलेज के विद्यार्थी धीया-पूता जवान बुढ़ पुरान सभ पूजा करै लेल अपसियाँत भेल। विशेष कऽ माधवेश्वरनाथ महादेव मंदिर मे और बेसी भीड़। श्यामा माए मंदिर लग पोखरि अछि ओतए माधवेश्वर महादेवक मंदिर सेहो छैक। ओही ठाम श्यामा माए के दर्शन कए बाबाक पूजा लेल महादेव मंदिर अएलहुँ। बाबा के जल बेलपात चढ़ा पूजा केलाक बाद मंदिर स बाहर निकैल बैग पीठ पर लए बिदा भेल रही। कैमरा गारा मे लटकले रहए बिदा होइते रही की पोखरी घाट लक बाबा भेंट भए गेलाह। ओ बजलाह हौ बच्चा के छियह कारीगर एम्हर आब। बाबाक लग मे जा हुनका प्रणाम केलियैन त ओ बजलाह नीके रहअ। अईं हौ कारीगर इ कहअ दारही कटा लेबह से नहि अहि दुआरे त चिन्हैअ में धोखा भए गेल। गारा मे कैमरा लटकल देखलिय त मोन परल जे कहीं तू दरभंगा आएल हेबह। आब ज तूं दरभंगा आबिए गेल छह त हमर पंचैती कए दैए हौ बच्चा कि कहियअ हम त अकऽक्ष भेल छी।
बाबाक गप सुनी हमरा हँसी स रहल नही गेल। हँसैत हँसैत हम बजलहुँ अइ यौ बाबा अहाँ किएक अकऽक्ष भेल छी आ कथिक पंचैयती। बाबा तामसे अघोर भेल बजलाह अईं हौ कारीगर हम अकऽक्ष भेल छी आ तू दाँत चिआरै मे लागल छह। हम बजलहु यौ बाबा अहाँ जुनि खिसियाउ एकटा गप कहू त अहू सन औधरदानी महादेव ज अकऽक्ष भेल अछि त हमरा सभहक केहेन हाल हेतै। बाबा अपने त सौंसे दुनियाक पंचैयती करैत छी हम एकटा छोट छीन भक्त अहाँक पंचैती कोना करब। बाबा फेर बजलाह हौ बच्चा अप्पन सप्पत कहैत छियैह सत्ते मे हम बड्ड अकऽक्ष भेल छी। हम बजलहुँ यौ बाबा अकऽक्ष त हम मीडियावला सभ भेल छी ख़बर लिखैत आ संपादित करैत, एक चैनल के नोकरी छोरि दोसर चैनल के नाकरी पकड़ैत, मीर्च मसल्ला वला ख़बर बनबैत सुनबैत, चैनल मालिक के दवाब रूआब सहैत, बौक जेंका चुपचाप अकऽक्ष भेल छी।
हमर गप सुनि बाबा बजलाह आब हमरो गप सुनबहक की अपने टा कहबहक। हम बजलहुँ नहि यौ बाबा इहेए बात त पुछै लेए छलहुँ जे अहाँ किएक अकऽक्ष भेल छी। बाबा डमरू डूगडूगबैत बजलाह हइए लेए सुनह सबटा राम कहानी जे हम किएक अकऽक्ष भेल छी। हौ बच्चा पहिने एकटा फोटो खीच दैए ने भने चैनलो पर ब्रेकिंग न्यूज़ चला दिहक जे बाबा अकक्ष भेल छथि। लोको त बुझतै ने जे हम केहेन कष्टमय जिनगी जीबि रहल छी। हम बजलहुँ ठीक छैक बाबा अहाँ बजैत जाउ आ हम रेकड केने जाइत छी आ फोटोओ खीच दैत छी मुदा इ कहू जे आई अहाँक त्रिशूल कतए रहि गेल। बाबा अंगोछा स मुँह पुछैत बजलाह हौ कारीगर की कहियअ हौ हम जिबैत जिनगी अकक्ष भेल छी। गणेश कार्तिक दुनू टा खूरलुच्ची हरदम लड़ाई करैत रहैए एकटा कहैत छै जे हम त्रिशूल ल के नाचब त दोसर कहैत छै जे हम डमरू बजा के नाचब। अहि कहा कही मे इ दुनू टा मुक्कम-मुक्की घिच्चा-तिरी क हमर डमरू सेहो फोरि दैत अछि। एकरा दुनू टा दुआरे हम अकक्ष छी। हौ बच्चा ततबेक नही कि कहियअ हौ नहा धोहआ के बघम्बर पसारि दैत छियैक मुदा कार्तिक के मयूर ओकरा ओई गाछ पर स ओई गाछ पर ल जा के लेरहा घोरहा दैत अछि। तै पर स गणेशक मूस ओकरा कूतैर फूतैर दैत अछि। तूही कहअ त बिना बघम्बर के कोना हम रहब कियो देखनिहार नै कोइ ने टहल टिकोरा क दैत अछि हम त तहु दुआरे अकक्ष भेल छी।
तूहीं कहअ ने आबक धीया-पूता के लिखा पढ़ा के कि हेतै। हम बजलहुँ आब की भेल यौ बाबा। हमर गप सुनी ओ बजलाह हौ बच्चा तूं बरि खाने बुझहैत छहक कहलियअ त जे हम अपने घरक लोक स अकक्ष भेल छी। हौ बच्चा तोरा सभटा गप की कहियअ जहिया स गणेश के शिक्षामित्र के नोकरी भेटलै आ कार्तिक के पुल बनबै के सरकारी ठिकेदारी भेटलै दुनू गोटे एक्को बेर घूइरो के ने देखैत अछि जे हम जीबैत छी आ की मूइल। तही दुआरे तूंही कहअ ने एहेन धीया-पूता कोन काजक जे बूढ़ माए बाप के बुरहारी मे मरै लेल गाम मे असगर छोड़ि दैत अछि आ अपने नोकरी मे मगन भेल सभटा आचार-विचार बिसरैत सामाजिक कर्तव्य सँ मुह मोड़ि लैत अछि।
ई गप कहैत-कहैत बाबाक आखि नोरा गेलैन ओ आंखिक नोर पोछि हिंचकैत बजलाह हौ बच्चा आब बुरहारी मे गौरीए दाए टा एकमात्र सहारा। मुदा आब हुनको अवस्था भेलैन ओकरो की दोष। कहैत छियैए जे भांग पीस दियअ त गौरी दाए बजैत छथि आब हमरा भांग पीसल नहि होएत बेसी छौंक लागल अछि त चलि जाउ विश्वविद्यालय कैंपस, शंकरानंद ओइ ठाम भरि छाक भांगक लस्सी पीबि लेब। ओइ ठाम सीएम सांइस आ मारवाड़ी कॉलेज के विद्यार्थी सभ भांग खाई लेल सेहो अबैत छैक। हौ बच्चा हम त तहू दुआरे अकक्ष भेल छी। आब हम एक्को मीनट दरभंगा मे नहि रहब तूं हमरा नेने चलह अपने संगे दिल्ली। हम तोरे साउथ एक्स वला डेरा पर रहब ज जारो बोखार लागत त ओही ठाम एम्स मेडिकल लग्गे मे छै ओतए देखाइओ दिहअ। हम बजलहुँ हं हं बाबा चलू ने इ त हमर सौभाग्य जे अहाँक टहल टिकोरा करबाक हमरा अबसर भेटत।
बाबा बजलाह हौ बच्चा एकटा गप तोरा कहनाइ त बिसैरे गेलियै रूकह कनि, हइए मोन परि गेल। कारीगर सभटा गप तू की सुनबहअ हौ हम की कहियअ ई भागेसर पंडा दुआरे सेहो हम अकक्ष भेल छी। हम हुनका स पुछलियैन से किएक यौ बाबा। त ओ बजलाह हौ कि कहियअ आब महादेव मंदिर मे बोर्ड लगा देलकैयै। हम जिज्ञासावस पुछलहु कथिक बोर्ड यौ बाबा। ओ फेर बजलाह हौ बच्चा श्यामा माए मंदिर में एकटा बोर्ड लागल छैक मुंडन-51रू, यज्ञोपवित-151रू, विबाह-251रू, आ बलिप्रदान-501रू तही के देखा देखी भागेसरो हमरा मंदिर मे एकटा बोर्ड लगा देलकैए जे बाबाक स्पेशल पूजा-501रू, डमरू बजा के पूजा करब-201, दूध चढ़ाएब-151 आ भांगक स्पेशल परसादी-101रू। देखैत छहक जहिया स ई बोर्ड लगलैह तहिया स त हम और बेसी अकक्ष भेल छी।
हम बजलहुँ से किएक यौ बाबा त ओ बजलाह कि कहियअ विद्यार्थी सभ भांगक परसादी दुआरे मंदिरे मे मुक्कम मुक्की, घिच्चम-तिरी, देह हाथ तोरा-फोरी कए लैत अछि। ततबेक नहि पिछुलका सोमवारी दिन त कि कहियअ एकरा सबहक झग्गरदन मे हमर त्रिशूल टुटि गेल हम त आब तहु दुआरे अकक्ष भेल छी। ओ सभ नीक नहाति पढ़तह नहि आ परीक्षा मे फेल भेला पर वा कम नम्बर अएला पर हमरो गरिअबैत अछि। जे हे जरलाहा महादेव केहने बेईमान छह पास करा दैतह से नहि हौ बच्चा हम त आब तहू दुआरे अकक्ष भेल छी।
लेखक:- किशन कारीगर

robotstxt: allowed

filter: keep


text:
नवदिल्ली: मैथिली भाखा देशक बड़ मजगूत भाखा छै. ओहिना जेना हिन्दी, अंगरेजी, नेपाली, बंगाली छै. एक्को रत्ती उनइस नै छै एहि सभ सं...कइएक मामिला मे एकरा सभ सं एकइसे छै मैथिली. बस दरकार छै भाखा मे मजगूती सं काज करबाक. साहित्य मे मैथिली जे उत्कर्ष पओलक से सिनेमा मे सेहो पाबि सकैत अछि, एकर नीक उदाहरण अछि फिल्म 'मिथिला मखान'.
नितिन चंद्रा निर्देशित ई फिल्म राष्ट्रीय पुरस्कार पओलक अछि. दिल्लीक विज्ञान भवन मे आयोजित 63म राष्ट्रीय फिल्म पुरस्कार वितरण समारोह मे राष्ट्रपति प्रणब मुखर्जी हाथ सं पुरस्कार देल गेल. अवसर पर केन्द्रीय सूचना एवं प्रसारण सह वित्त मंत्री अरूण जेटली आ केन्द्रीय सूचना एवं प्रसारण राज्य मंत्री रि. कर्नल राज्यवर्धन सिंह राठौर सेहो उपस्थित छलाह. राष्ट्रपति मिथिला मखान सिनेमाक सह निर्माता समीरकें सेहों पाग पहिरा आ रजत कमल सं सम्मानित केलाह. निर्माता नितू चंद्राक ई फिल्म क्रांति प्रकाश झा, अनुरिता झा, पंकज झा आदि कलाकार सं सजल अछि. पुरस्कार ग्रहण काल नितिन चंद्रा मिथिला परिधान मे छलाह जे सभक धियान आकृष्ट केलक.


text:
आतंकी गढ़ बनल जा रहल अछि मिथिला
आईबी आओर खुफिया एजेंसी के मुताबिक उत्तरी बिहार के मिथिलांचल इलाका आतंकी अड्डा बनल जा रहल अछि. ई बात बिहार आओर मिथिलाक लेल एकटा बड़का सिरदर्द अछि.
देश मे भेल कइटा आतंकी वारदात मे मिथिलाक लिंक पाएल गेल अछि. पिछला पांच-छह साल मे कइटा आतंकवादी मिथिला सं पकड़ल गेल अछि. दोसर ठाम पकड़ल गेल कइटा आतंकी के लिंक सेहो मिथिला सं जुड़ल मिलल अछि.
नेपाल...बांग्लादेश से जुड़ल बॉर्डर इलाका
आतंकी सभ के लेल सुरक्षित पनाहगार बनल जा रहल अछि.
देश भर मे कतहुं आतंकी वारदात करि बिहार आबि...बिहार सं नेपाल आओर बांग्लादेश भ बाहर निकलय लेल नीक रहैत अछि. एहि लेल इंडियन मुजाहिद्दीन आओर दोसर आतंकी संगठन मिथिला मे अपन पकड़ मजबूत बना रहल अछि.
आतंक संगठन एकरा लेल खास समुदाय के युवक के ब्रेनबाश करि...बहला-फुसला कs… गलत तरीका सं भड़का कs अपना संग जोड़ैत अछि. धर्म के नाम पर...जेहाद के नाम पर गलत काज कराबैत अछि.
खुफिया एजेंसी के अनुसार देश भर मे पकड़ल गेल कइटा आतंकी के जे फर्जी पासपोर्ट पकड़ल गेल अछि ओकर पता बिहार के मिलल अछि. ई पता ओहिना तं नहि देल गेल अछि. इलाका के लोक से मिल क देल गेल अछि. आओर इलाका के लोक के मार्फत सं मिलि क बनाएल गेल अछि.
आतंकी सभ अखन पूरा उत्तर बिहार...मिथिलाक इलाका पर अपन तंत्र मजबूत करय पर लागल अछि. एहि मे चंपारण... मुजफ्फरपुर... दरभंगा... मधुबनी... सीतामढ़ी... पूर्णिया... अररिया... सहरसा आओर दोसर बॉर्डर इलाका मे लोक सभ के जोड़ि रहल अछि.
ई इलाका ओहिना पहिने सं स्मगलिंग के लेल बदनाम रहल अछि. आम सामान ने तस्करी मे ओना त कमी आएल अछि. मुदा आब हवाला आओर दोसर तरहक तस्करी बढ़ल अछि.
कहल जा रहल अछि जे आईएसआई अपन नेटवर्क काफी मजबूत करि लेने अछि. नेपाल..बांग्लादेश के खुलल बॉर्डर आओर भारतीय सुरक्षा मे कमी के फायदा उठा रहल अछि.
एकटा बात काफी चौंकाबय वाला अछि जे आतंकी सभ अपना संग सिर्फ कम पढ़ल लिखल लोक के नहि जोड़ि रहल अछि बल्कि पढ़ल लिखल लोक के सेहो जोड़ि रहल अछि.
एहि मे डॉक्टर... इंजीनियर आओर बाहर जाsक पढ़य वाला लड़का सभ सेहो शामिल अछि. एहन युवक सभ के मन मे कट्टरता भरल जा रहल अछि. ई देश के लेल बड़ खतरनाक गप अछि.
बिहार पुलिस प्रमुख के होम मिनिस्ट्री के तरफ सं एहि बारे मे जानकारी सेहो भेजल गेल. होम मिनिस्ट्री क भेजल रिपोर्ट मे आईबी के साफ कहनाय अछि जे नेपाल सं लागल इलाका मे आतंकी संगठन युवक सभ मे अपन पैठ बना रहल अछि आओर ट्रेनिंग द रहल अछि.
आतंकी सभ नव-नव इलाका के तलाश करि रहल अछि. ओहि हिसाब सं मिथिलाक ई इलाका सभ सं नीक मानल जा रहल अछि आतंकी गतिविधि के शांति सं चलाबय लेल.
मिथिलाक बॉर्डर इलाका मे बताएल जा रहल अछि जे पिछला 15-20 साल मे मस्जिद-मदरसा के संख्या 10 गुना सं बेसि बढ़ि गेल अछि. आईएम... आओर आईएसआई एकर मार्फत युवक सभ के जेहाद लेल भड़का रहल अछि.
कहल तं इहो ज रहल अछि जे नेपाल आओर अरब कंट्री के जरिए आईएसआई एहि इलाका मे काफी पैसा भेज रहल अछि. एहि इलाका मे बनि रहल बड़का-बड़का मस्जिद मदरसा के लेल अरब से पाई आबि रहल अछि.
एकटा गप सेहो चिंताक विषय अछि जे मिथिलाक...बिहारक बॉर्डर इलाका के पढ़ल- लिखल लोक सभ आओर आम लोक जे कमाए-खाए लेल बिहार सं बाहर जा रहल छथिन्ह हुनकर जमीन खास समुदाय के लोक भारी संख्या मे खरीद रहल अछि.
विदेश सं आएल पाई के निवेश जमीन...खेत-खलिहान...गाछी मे भ रहल अछि. इलाका के ब्राह्मण... कायस्थ... भूमिहार... दोसर जातिक लोक सभ नौकरी के सिलसिला मे गाम छोड़ि रहल छथिन्ह.
एहन गाम छोड़य वाला लोक सभ के जमीन पर असामाजिक गतिविधि चलाबय वाला लोक के नजर अछि आओर ओ जमीन जथा खरीद सेहो रहल छथिन्ह. एहि पर गौर करय के जरूरत अछि.
बिहार...मिथिलाक ई इलाका देश केर सभ सं शांत इलाका मानल जाएत अछि. एतय केर बोलि मैथिली सभ सं मीठ मानल जाएत अछि. एहन मिथिलाक पर आतंकी के नजर पड़ि गेल अछि.
ई बड़ खतरनाक . ई इलाका के शांति... सद्भाव... सुरक्षा के लेल नीक नहि अछि. अपन मिथिलाक गौरव के नष्ट होए सं बचाबय लेल अहां सभ के आगां आबय पड़त.
इलाका मे कतहुं कोनो किछ अजगुत होएत देखिऔ... कोनो एहन गतिविधि देखाय जेहि पर अहां के शक होए... तुंरत पुलिस...खुफिया एजेंसी के ओकर जानकारी दिऔ.
नकली नोट के कारोबार करय वाला होए... तस्करी करय वाला होए... हथियार आओर गैरकानूनी लेनदेन करय वाला होए...गलत काज करय वाला होए... ओकरा खिलाफ तुरंत पुलिस के बताबिऔ.
नहि तं एक दिन एहनो आबि सकैत अछि जे अपन बिहार...मिथिला सेहो आतंकी... नक्सली... माओवादी के गिरफ्त मे आबि जाएत. अपना सभ के रहनाय मुश्किल भ जाएत.
उठु अपन मिथिलाके गलत लोक के गिरफ्त मे जाए सं बचाउ.
Subscribe to: Post Comments (Atom)


text:
काशीकान्त मिश्र "मधुप" 1906-1987
काशीकान्त मिश्र “मधुप”जीकेँ १९७०मे (राधा विरह, महाकाव्य) पर साहित्य अकादेमी पुरस्कार प्राप्त मैथिलीक भेटलनि। प्रशस्त कवि आ मैथिलीक प्रचार-प्रसारक समर्पित कार्यकर्ता ’झंकार’ कवितासँ क्रान्ति गीतक आह्वान कएलनि । प्रकृति प्रेमक विलक्षण कवि । ’घसल अठन्नी कविताक लेल कथ्य आ शिल्प-संवेदना—दुहू स्तर पर चरम लोकप्रियता भेटलनि। ई आधुनिक मैथिलीक प्राय; पहिल एहन साहित्यकार छथि जे की गद्य नै लिखलनि।
मैथिलीमे हिनक एक गोट गजल उपल्बध अछि जे की पूरा-पूरी अरबी बहरपर अछि।
गजल
मिथिलाक पूर्व गौरव नहि ध्यान टा धरै छी
सुनि मैथिली सुभाषा बिनु आगियें जड़ै छी
सूगो जहाँक दर्शन-सुनबैत छल तहीँ ठाँ
हा आइ "आइ गो" टा पढ़ि उच्चता करै छी
हम कालिदास विद्या-पति-नामछाड़ि मुँहमे
बाड़ीक तीत पटुआ सभ बंकिमे धरै छी
भाषा तथा विभूषा अछि ठीक अन्यदेशी
देशीक गेल ठेसी की पाँकमे पड़ै छी?
औ यत्र-तत्र देखू अछि पत्र सैकड़ो टा
अछि पत्र मैथिलीमे एको न तैं डरै छी
(2212-122-2212-122)
१९३२मे मैथिली साहित्य समिति, द्वारा काशीसँ "मैथिली-संदेश" नामक पत्रिकामे प्रकाशित


text:
आईकार्ड तं आम लोक...नौकरीपेशा... एमएलए...एमपी आ फेर कोनो वीआईपी होए...होबाके चाही. आईकार्ड नहि भेलाह पर दस तरहक परेशानी होएत अछि.
कई बेर तं खबर आएल जे फलां मंत्री जीके...एलएमए जीके
नाम पर यात्रा करैत चारिटा लोक पकड़ैलाह.
लोक आ सुरक्षाकर्मी...सिक्यूरिटी वाला तं हर मंत्री जीके नहि पहचानैत छथिन्ह. दोसर के बात छोडु हम खुद ऊपर के दू चारिटा पैघ नेता के छोड़ि आओर मंत्री जीके चेहरा सं नहि पहचानय छिएन्हि.
एहन मे कई बेर तं मंत्रीजी के कोनो दौरा पर आ कोनो ऑफिस मे गेलाह पर आईकार्ड नहि भेलाह के कारण सुरक्षाकर्मी हुनका भीतर नहि जाए दै छथिन्ह.सुरक्षा के लेल ई जरूरी अछि.
कई चीज के गौर करैत बिहार सरकार ई फैसला करलक अछि जे आब सभ मंत्री जी अपन आईकार्ड लsक चलताह.
एहि लेल आईकार्ड बननाय शुरू भ गेल अछि. जल्दीए ई काज पूरा भ जाएत.
तं आब हमरा अहां-जकां सिर्फ नौकरी करय वाला नहि बल्कि मंत्री जी सेहो गला में आईकार्ड लटकौने रहताह.


text:
पटना के विधायक हाउस में रातिभरि डांस चलल। जीरादेई कें विधायक श्याम बहादुर सिंह एहि नाच मे शामिल भेलाह आ केहन-केहन पोज देलनि से सभ केओ टीभी पर देखलक। एहि प्रकरण कें ल कए बड्ड बहसा-बहसी भेल जे की विधायक कें ई सभ शोभा दैत छैक आ इहो जे नीतीशक विधायक कोन मानदंड कायम क रहल छथि। मुदा एहि विषय पर आजुक नवभारत टाइम्स,दिल्ली संस्करण मे कनेक अलग दृष्टि सं विचार कएल गेल छैक। पत्र लिखैत अछिः
नेता चाहथि तं भरि देश कें अपन हिसाब सं नचबथि, मुदा कहियो जं ओ अपने ककरो संग डांस क लथि तं किछु लोक कें बेजाए बूझि पड़ैत छन्हि। बिहार में जेडी(यू) कें एक एमएलए केर डांस पर आरजेडी इस्तीफा केर मांग क देलक। जेना, विधायक सं कोनो बड़का अपराध भ गेल हुअए।
पूर्व मे सेहो, जनप्रतिनिधि द्वारा बार गर्ल्स कें कोनहु आयोजन में बजएबाक अथवा कार्यक्रम आयोजित करबाक ल कए बड्ड हो-हल्ला होइत रहल छैक । एहि सभ मामिला कें एहि तरहें प्रस्तुत कएल जाइत छैक जेना जन प्रतिनिधि मर्यादाकें माटि मे मिला देने होथि। गौर करबाक बात ई जे एहि पर राजनीतिक सं बेसी गैर-राजनीतिक तबका हायतौबा मचबैत अछि जाहिमें समाजक शिक्षित मध्य वर्ग खासतौर सं शामिल अछि।
अपन मामिला में तं ई वर्ग खुलापन केर समर्थक अछि आ कोनहु तरहक सेंसर केर विरोध करैत अछि। ई वर्ग पॉप्युलर कल्चर केर समर्थक अछि आ सिनेमा-टीवी के अलावा फैशन शो, मॉडलिंग केर मज़ा सेहो लुटैत अछि। परञ्च, इएह वर्ग कें ई पसिन्न नहि जे बार गर्ल्स आम आदमी के मनोरंजन लेल ओकर बीच जाकए शो करए। बार गर्ल्स के डांस में ओकरा अश्लीलता बुझाइत छैक, मुदा हॉलीवुड आर बॉलीवुड फिल्मक लोकनृत्यक खुलापन कें ई वर्ग अनुचित नहि बुझैछ। ओकरा बुझाइत छैक जे बार गर्ल्स के साथ ठाढो हएब सामाजिक मर्यादा भंग करब छैक। केओ जनप्रतिनिधि एना करए,से ओकरा एकदम्म मंजूर नहि।
पत्र प्रश्न करैत अछि जे जं बार गैर-कानूनी नहि, बार में गर्ल्स केर हएब गैर-कानूनी नहि, ककरो डांस करब गैर- कानूनी नहि, तं ओकर कार्यक्रम आयोजित करबा लेल अथवा ओकरा संग नचबा लेल कोनो नेता कें किएक कठघरा मे ठाढ कएल जाइत छैक? आखिर हमार सभहक जन-प्रतिनिधि सेहो एही समाजक हिस्सा छथि। जं ओ आम आदमी जकां व्यवहार करैत छथि,तं एहि मे गलत की छैक?
अख़बारक मत छैक जे दरअसल भारतीय समाज में नैतिकता कें दोमर्जा मापदंड प्रचलित छैक। एतय नैतिक उएह जे सार्वजनिक तौर पर स्वच्छ देखबा मे अबए, भले परदा पाछू ओ किछुओ करए। एहिठाम स्वच्छता सेहो ओही मध्यवर्गीय मानसिकता सं निर्धारित होइत छैक। एतय नेता सभहक नाच-गान पर तं बड्ड आपत्ति व्यक्त कएल जाइत छैक मुदा ओकर घोटाला अथवा आपराधिक कृत्य के ल कए कोनो खास हलचल नहि देखबा मे अबैछ। पश्चिम केर समाज एहि सं काफी आगू निकलि चुकल छैक। ओ अपन जन-प्रतिनिधि केर निजी जीवन सं बेसी महत्व ओरक मूल काज कें दैत छैक।
फ्रांस कें राष्ट्रपति सारकोजी कें पत्नी कार्ला ब्रूनी केर मॉडलिंग पर कोनो सवाल नहि उठाओल जाइत छैक। ओतय, जनप्रतिनिधि आर शेष समाजक लेल अलग-अलग मानदंड नहि छैक। जे अपेक्षा पूरा समाज सं रहैछ, सएह नेतो सभ सं। परन्तु भारतीय समाज में अलग-अलग कसौटी भेलाक कारणें कतेको तरहक समस्याएं आबि रहल छैक।तें, ने तं हमरा सभ कें दू तरहक जीवन जीबाक चाही आ ने अपन नेता सभ कें ओना करबाक लेल विवश करबाक चाही।
अपनेक विचार आमंत्रित अछि।


text:
Wednesday, July 5, 2017
भूतलग्गू आकि भविसलग्गू
जेठ मास। पाँच बजे बेरुका समय। मधुबनीसँ अबिते रही कि गामक कातेमे नेबुआवाली भौजी भेटली। बिस्टौल हाट जाइ छेली। सोम आ शुक्र दिनकेँ हाट लगैए। आइ शुक्र छी। भेटते बजली-
“कनी साइकिल ठाढ़ करू।”
ओना साइकिल नीक जकाँ ठाढ़ नइ केलौं मुदा जखने भौजी नजैरपर पड़ली तखनेसँ साइकिलक चालि थोड़ेक असथिर काइये देने छेलिऐ। बजलौं-
“साइकिल ठाढ़ करैले किए कहलौं?”
साइकिलेपर चढ़ल रहलौं मुदा एकटा पएर रोपि ठाढ़ भेलौं। ठाढ़ होइते भौजी बजली-
“घरवालीकेँ भूत लगल अछि आ अपने साइकिलपर चढ़ि छिरहारा खेलाइ छी!”
ओना, नेबुआवाली भैजीकेँ नइ बुझल छेलैन जे मधुबनीसँ अबै छी। किए तँ जहिना गाम-घरमे धोती-कुर्ता पहिरने आ कान्हपर तौनी रखै छी, तहिना झंझारपुरो-मधुबनी जाइ छी तँ रहैए, तँए भरिसक भौजी नहि बुझि पेली जे मधुबनीसँ अबै छी। ओना एक तँ साइकिलोक चालिसँ आ दोसर समैयोक हिसाबे देह-हाथ नइ घमाएल छल आकि चाइनपर सँ पसेनाक धार नइ बहै छल सेहो बात नहि, बहिते छल। मुदा तैपर भौजीक नजैर ऐ दुआरे नइ गेलैन जे रौदक चालिमे अपनो देह घमाएले छेलैन।
भिनसुरका कोर्ट चलैए, चारि बजे भोरे उठि तैयार भऽ मधुबनी गेल छेलौं। आ कोर्ट उसरला पछाइत अढ़ाइ बजेमे ऐगला तारीख लैत मुंशीजी सँ गप-सप्प करैत तीन बाजि गेल छल। सबा तीन बजे मधुबनीसँ विदा भेल छेलौं। ओना, कोर्टक काज ढीले-ढाल चलैए तँए मनमे कोनो तरहक तेहेन बातो नहियेँ छल जे मन केम्हरो घुसकैत-फुसकैत। असथिर छेलौंहे। ओना मनो घुसकै-फुसकैक कारण होइए जे कोर्टेसँ केकरो धनो भेटै छै आ केकरो जीवनो जाइते छै, मुदा से नहि अपन पैंतीस साल पुरान अगिलग्गी (436) केस अछि। जइ समैमे केस भेल ओइ समए खेत-पथारक झंझट गाम-गाममे पसरल छल। ओना, खेत-पथारक झंझट अखनो नइ अछि सेहो नहियेँ कहल जा सकैए। अखनो अछिए, जँ से नहि अछि तँ जे छेहा गरीब अछि–माने जेकरा एको धुर अपना नामे जमीन नइ छै–ओकरा सरकारी घरो कहाँ छइ।
आने गाम जकाँ हमरो गाममे बहरबैया जमीनदारक जमीनपर झंझट भेल। दखल-दिहानीक दौड़मे अगिलग्गी केस भेल। जमीनमे टाट-फरक ठाढ़ कए जमीनदारक लगुआ-भगुआक द्वारा आगि लगौल गेल छल, जइ लगबैमे हम-सभ फँसौल गेल छेलौं। तीस आदमीक ऊपर केस भेल छल। तइ बीच जमीनक सभ दशा सेहो भेल। मुदा केस कचहरीमे लटकले अछि। सालमे दू बेर तारीख लइ छी आ मधुबनी जाइ-अबै छी। ओना, मधुबनी गेलापर बहुत बात मन पड़ैए। मन पड़ैए टीशन कातक होटल, मन पड़ैए कोर्टसँ जहल आ जहलसँ कोर्ट अबै-जाइ काल गाड़ीमे सिपाहीक पहरा, मन पड़ैए जही कोर्टसँ जहल जाइ छेलौं तेही कोर्टसँ छुटि कऽ अबितो छेलौं...।
ओना, जइ समए केस भेल छल तइ समैक स्थिति आ अखुनका स्थितिमे बहुत बदलाउ आबि गेल अछि। माने ई जे ओइ समैमे अगिलग्गी केसक बहुत महत छल। मास-मास, तीन-तीन मास केसक जमानत नइ होइ छल आ सेशन केसक रूपमे ओकर तहकीकात सेहो होइ छल मुदा आब से नहि रहल। ने अगिलग्गी केसे बेसी होइए आ ने ओइ रूपे ओकर तहकीकाते होइए। समए बदलने आब अपहरण आ राहजनीक घटना बढ़ि गेल अछि। आब एकर महत बढ़ि गेल अछि।
पैंतीस सालक बीच केस सेहो मधुबनी-झंझारपुर तीन केलक। तीन बेर करैक कारण भेल जे झंझारपुरमे कोर्ट बढ़ने (सेशन कोर्ट) मधुबनी कोर्टसँ केस झंझारपुर आबि गेल। मुदा किछुए दिनक पछाइत पुन: केस मधुबनी चलि गेल। तेकर कारण भेल साल भरिसँ सेशन कोर्ट खाली रहल, जजक अनुपस्थिति रहल। ओना मधुबनियोँ कोर्टक हालत तेहने रहल। अधिकतर कोर्ट जजक अनुपस्थितिमे खालीए रहौ लगल आ अखनो अछिए। मुदा किछु अछि तैयो ने कोर्ट हरदा बाजल अछि आ ने अपने हरदा बजलौं अछि।
नेबुआवाली भौजीक संग सम्बन्ध[1] बहुत पुरान नहियेँ अछि, हाले-सालक माने आठे-नअ बर्खक अछि। ओना सिंहेश्वर भाइक संग भैयारीक सम्बन्ध बच्चेसँ अछि, करीब पचास-पचपन बर्खसँ मुदा जहिया नेबुआवाली भौजी एली (दुरागमनक पछाइत) तहियासँ करीब बीस-पचीस बर्ख तक, दियर-भौजाइक जे सम्बन्ध अखन बनि गेल अछि, से नहियेँ छल। ओना टोका-टोकी कोनो काजे नइ होइत छल सेहो बात नहियेँ रहल अछि, मुदा ओ परिवारिक काजक अनुकूल रहल। असल दियर-भौजाइक बीच जे बेकता-बेकती सिनेह-सिक्त सम्बन्ध हेबा चाही ओ आठ-नअ बर्खसँ अछि। हुनको देहक समरथाइ निच्चाँ मुहेँ उतैर गेल छैन आ अपनो तँ सहजे उतरले अछि।
ओना, आठे-नअ बर्खक सम्बन्धमे भौजियो हमरा चीन्हि नेने छैथ आ हमहूँ हुनका नीक जकॉं चीन्हि नेने छिऐन। मुदा ओ अपना जगहपर चिन्हारए अछि। बजै-भुकैमे अरबा चाउरक बसिया भात जकॉं नेबुआवाली भौजी कनी बेसी फरहर छथिए। तँए मनमे बेसी झॉंट-बिहाड़ि नहियेँ उठल। माने ई जे नेबुआवाली भौजी जे बजली ‘घरवालीकेँ भूत लगल अछि आ अपने छिड़हारा खेलाइ छी।’ तँए मन बेसी आगू-पाछू नइ भेल मुदा कनी-मनी झॉंट तँ मनमे लगबे कएल। झॉंट ई लगल जे उपकैर कऽ एना किए नेबुआवाली भौजी बजली? जँ परिवारक बात छी तँ ई ने कहक चाही छेलैन जे केते कालसँ घरसँ बहराएल छी। अनेरे तँ सभ बात सोझहामे आबि जाइत। मुदा घरवालीकेँ भूत लगल अछि, एहेन बात किए बजली? खाएर..। मनकेँ थतमारि बात बदलैत पुछलयैन-
“एते रौदमे केतए जाइ छी?”
नेबुआवाली भौजी बजली-
“कनी हाटपर जाइ छी। तेहेन ने रौदियाह समए भऽ गेल अछि जे तीमन-तरकारी दुआरे काल्हि रातिमे अँचारे संगे रोटी खेलौं।”
ओना भौजीक बोल तेलमे डुमल तीन सलिया आमक अँचार जकॉं सोहनगर अखनो बुझि पड़ै छल, मुदा परिवारक बात सुनि मन कनी खसिये रहल छल। बजलौं-
“की करबै, समैये जखन एहेन रौदियाह भऽ गेल तखन दोसर उपाइये की अछि।”
कहि साइकिल आगू बढ़ेलौं। नेबुआवाली भौजी सेहो उत्तर मुहेँ हाट दिस बढ़ली।
ओना, मनमे कनी-कनी बिनबिनी उठिये रहल छल, जे कनी खरियारि कऽ आरो आगू-पाछूक बात पुछि लितिऐन मुदा चीन्हल लोक नेबुआवाली छथिए जे तिलकेँ तार आ झूठकेँ सत् बनबैमे हजार बेर किए ने बोलीक वाणी बदलैक जरूरत पड़ैन, ओ मुहे-मुहीं बदैल लइते छैथ, तँए मनमे जेहेन मर्मक स्थिति बनक चाही, से नहियेँ बनल।
लग्गी भरि जखन आगू बढ़लौं तखन मनमे उपकल जे एकबेर पाछू उनैट भौजीकेँ आरो बात पुछिऐन, मुदा दोसर मन पहिल मनकेँ रोकलक। रोकलक ई जे जखन भरि दिनक बहराएल छी तइ बीचमे जँ कियो किछु तेहेन बात पत्नीकेँ कहि देने हेतैन आ ओ बजैत-बजैत बताहिक रूप बना नेने हेती, सएह रूप देख जँ नेबुआवाली भौजी बाजल हेती तखन किछु अंशमे सहियो तँ भेबे कएल। ओना विचारक दौड़मे से नहि भेल, किए तँ तत्त्वदर्शी चिन्तक क्षणेमे छतपर चढ़ि जाइ छैथ आ पलेमे पताल पहुँच जाइ छैथ...। मने-मन विचारितो रही आ साइकिलो चलिते रहल।
चारि लग्गी आगू बढ़ैत-बढ़ैत मन पत्नीक नैहर दिस बढ़ि गेल। नैहर दिस बढ़िते मनमे भेल जे जँ पत्नी भूतलग्गू रहितैथ तँ नैहरेसँ लगैत आएल रहितैन। मुदा से कहाँ कहियो लगलैन? लगले भेल जे रौदमे चालीस किलो मीटर साइकिलसँ एलौं हेन, भरिसक तइसँ चेहराक रूप बदैल गेल अछि तँए चिक्कारीमे ने तँ नेबुआवाली भौजी बजली? ओना, चारू दिस नजैर खिड़ाबी जे कोनो दोसरो-तेसरो कारण तँ नइ ने अछि। मुदा से कोनो गरेपर ने चढ़ए।
नैहरसँ पत्नीकेँ सासुर एला कहुना-कहुना तँ तीस-पैंतीस बर्ख भाइये गेल हेतैन, तैबीच जेते धिया-पुता हेबा चाही सेहो भाइये गेलैन। कहियो किछु ने देखलौं। तखन किए नेबुआवाली भौजी कहली..! मन उनटल। उनैटते उठल- समाजमे एहनो लोकक तँ कमी नहियेँ अछि जे चाहे पति-पत्नीक बीच हुअए आकि भाइ-भाइक बीच आकि दियादिनी-दियादिनीक बीच वा बाप-बेटाक बीच झूठ-फूस बात गढ़ि मतभेद नइ पैदा करैए। करिते अछि आ खूब करैए। समाजो तँ समाज छी किने, केकरो मुँह छै तँ नॉंगैर नहि, आ केकरो नॉंगैर छै तँ मुँह नहि, मुदा तैयो घरक धारण नइ केने अछि सेहो तँ नहियेँ कहल जा सकैए।
थोड़ेक आगू बढ़लौं कि धक-दे मनमे उठल। जेठ मास छी दशराहा परसुए भेल। भूत-प्रेतक बास गाछी-बिरछीमे होइ छइ। अखन तँ दू माससँ सभ गाछी-बिरछीमे आम-जामुनक ओगरवाह बैसले हएत, तखन तँ भूतो-प्रेत ने ओगरवाहक डरे पड़ा गेल हएत। ओना, जखन आम-जामुन गाछमे लटकल रहैए आ ओगरवाह बीच गाछीमे मचान बना जगलो रहैए आ सुतलो रहैए तखन कहाँ केकरो भूत लगै छइ? जखन आम-जामुन गाछी-बिरछीमे नइ रहल तखन पतखरड़नी सभकेँ कहियो काल बँसबिट्टीमे चुड़ीन-तुड़ीन लगितो अछि, मुदा सेहो मास तँ नहियेँ छी..!
केतबो मनकेँ असथिर करी तैयो किछु-ने-किछु उपकिये जाए। अपना घरसँ कनी पाछूए रही कि मनमे फेर उठल- जँ कहीं नेबुआवाली भौजी झुठे कहने हेती, तखन? फेर लगले भेल जे भूतो तँ भूत छी, कोनो कि एक्के रंगक आकि एक्केटा अछि। रंग-बिरंगक अछि। मुदा कोन रंगक अछि ओ तँ देखला-बुझला पछातिये फरिछाएत, तइले अनेरे मनकेँ भरियौने छी। मन हल्लुक होइते लोकक मनकेँ मन देखए लगल। लोकक मनपर मन पड़िते मन थीर भेल। थीर होइते उठल- कहू! समए ओते आगू बढ़ि गेल जे लोक अँगनाक मड़बासँ ऊपर उठि हवाइये जहाजमे बिआहो करैए, भोजो-भात करैए, मुदा गाम-घरमे अखनो भूत-प्रेत लगिते छइ! एक्कैसमियो सदीमे जँ अहिना भूतमे लोक भुतियाइत रहत तखन ओझा-गुनी केतए-सँ औत। मन ठमैक गेल।
ठमैकते मनमे उठल, परसू जेठक दशराहा छल। एक तँ तीन माससँ एको बून पानि नहि पड़ल, ओहिना वायुमण्डल गर्म अछि, तैपर रौदो तेहेन होइए जे माटिक रस तेना चुइस नेने अछि जे रसे-बेरस भऽ गेल छइ। दिनक दसे बजेसँ बाध-बोनमे लू चलए लगै छइ। भऽ सकैए जे कोनो काजे पत्नी बाध दिस गेल हेती आ लू-तू पकैड़ नेने होनि जइसँ मन गरमा गेल होनि आ बताहि जकाँ आकि भूतलग्गू जकाँ बोलीक बानि भऽ गेल होनि। किएक तँ मौसमक हिसाबसँ सभ किछु नहियोँ तैयो बहुत किछु तँ बदलियो जाइए। ओना, मौसमो-मौसमोक अपन-अपन चालि-प्रकृति छइ। बरसातक पछाइत जे स्वाती नक्षत्र अबैए आ ओकर जे बून छै ओ जँ केराक मुँहपर पड़त तँ कपूर बनत, सिप्पीक मुँहपर पड़त तँ मोती बनत आ साँपक मुँहपर पड़त तँ बीखे बनत किने। भलेँ एक्के नक्षत्र आ एक्के बर्खाक बून किए ने हौउ। तहिना ने जाड़क पछातिक मौसमक बून आकि गरमीक पछातिक मौसमक बूनमे सेहो अन्तर हेबे करत..?
रंग-रंगक विचार मनमे उठिये रहल छल ता घर लग पहुँच गेलौं आ पत्नीकेँ दलानक आगूमे ठाढ़ देखलयैन। चुप-चाप ठाढ़ छेली तँए बोलक बाइनिक कोनो आभास नहियेँ भेल। ओना, अखन धरिक जिनगीमे दुनू परानीक बीचक जे सम्बन्ध रहल अछि ओइमे कहियो कोनो खटास नहियेँ आएल अछि जइसँ कोनो छोटो-क्षीण अबिसवास जगैत। ओना, वैचारिक रूपमे कहियो काल विचार-भेद जरूर होइए मुदा ओकर समाधान तँ परिवारक चलैत जिनगीक धारक क्रियाक रूपमे भाइये जाइए।
हमरा देखते पत्नी बजली-
“एते रौदमे किए चललौं। कनीकाल मधबनियेँमे बिलैम जाइतौं से नहि?”
ओना मने नहि देहो-हाथ थकियाएले छल तँए जेहेन उत्तर पत्नीकेँ दिअक चाही से नइ दऽ पेलिऐन। मनमे छल जे कहिऐन- जँ लोक जाड़क डरे आकि रौदक डरे आकि झाँट-पानिक डरे घरसँ निकलबे छोड़ि दिअए तखन ओकर जिनगीक गाड़ी केना चलतै। ओना, ई दीगर अछि जे जखन समय असहज भऽ जाइए तखन ओकर अनुकूल लोक अपन जिनगीकेँ धड़ियबैत चलैए। मुदा से नहि, हारल सिपाही जकाँ अपनाकेँ समरपित करैत कहलयैन-
“आब कि कोट-कचहरीमे एको क्षण रहैक मन होइए, तहूमे मधुबनीमे। जेतेकाल काज छल तेतेकाल काजमे हेराएल छेलौं। काज होइते पड़ेलौं।”
ओना आन स्त्रीगण जकॉं पत्नी गपकेँ बेसी नहि नमरा बजली-
“कनी काल छाहैरमे ठंढा लिअ, पछाइत किछु खाइयो-पीब लेब चाहे पहिने नहाइये लेब।”
ओना मनमे नेबुआवाली भौजीक गप नचैत रहए। मुदा अगुआ कऽ बाजबो तँ नीक नहियेँ होइत। पत्नीक विचार हुनके मुहेँ किए ने सुनब जे आन स्त्रीगणक मुँहक बाते जँ दुनू परानीमे झगड़े भऽ जाए, सेहो केहेन हएत। तँए मनकेँ थतमारि कऽ राखबे नीक बुझलौं। ओना, मनमे ईहो हुअए जे नेबुआवाली भौजी जे भूत लागब कहने छली आ जँ लगल हेतैन तँ बोलिये वाणीसँ ने बुझि जाएब।
कुरता-गंजी निकालि रौदमे दैत पत्नीकेँ कहलयैन-
“कनी पंखा नेने आउ।”
ऑंगनसँ पंखा आनि पत्नी ठाढ़े-ठाढ़ चलबए लगली। दसे हौंकैनमे मन शान्त भऽ गेल। मन शान्त होइते बजलौं-
“नेहेनाइ तँ अछिए मुदा पहिने पानि पीब, चाह पीब आ पान खाएब तेकर पछाइत बुझल जेतइ।”
‘बड़बढ़ियाँ’ कहि पत्नी ऑंगन दिस बढ़ि गेली।
ओना, नेबुआवाली भौजीक विचार मुहसँ निकलैले धानक गम्हरा जकॉं घोघमे तरतर करैत छल मुदा अपन थकानो आ चालिक गरमियोँसँ गप-सप्प करैक इच्छा मनमे नइ होइत रहए। ओना पत्नीक मुँहक चुहचुहीसँ बुझि पड़ै छल जे किछु बात पेटमे एहेन छैन जे बजैले लुस-फुसा रहली अछि मुदा हमरा रौदाएल बुझि ऐ दुआरे ओकरा पेटमे थतमारि कऽ रखने छैथ। भऽ सकैए मनमे ई होइत हेतैन जे रौदाएलमे कहने गरमाएलमे जँ कहीं बुझैयेमे तल-विचल भऽ जेतैन आकि अपन बजैयेमे भऽ जाएत तखन तँ ओकर अरथो अनर्थ हएत। जइसँ उत्तरो ओहने हएत। नीक उत्तर तँ तखन भेटैए जखन ओकर चारू कोण समगम रहल। किए तँ अही दुनियॉंमे ने रहैयोक अछि जइ दुनियॉंमे चारू कोणक लोक अछि।
ओना बेसी उमेर भेला पछातियो पत्नीक देहक पानि अखनो ओहने जलजलौ छैन जेहेन एहेन उमेरक हेबा चाही। मोटा-मोटी यएह बुझू जे देहमे आसकैत ओते नइ छैन जेते आन बत-बनौन स्त्रीगणमे रहैए।
चुल्हिपर चाहक केतली चढ़ा ऑंचकेँ नीक जकॉं लगा लोटामे पानि नेने पत्नी पहुँचली। ओना, अपन मन रहए जे ठेहुनसँ निच्चो आ भरि बाँहि पहिने धोइ ली जे थाकैन मारक होइए, मुदा मन असकता गेल। पत्नीक हाथसँ लोटा लऽ दू बेर कुर्रा केलौं आ भरि छॉंक पानि पीलौं। तैबीच पत्नियोँ चाह नेने पहुँचली। एक गिलास चाह पीब पत्नीकेँ चाबस्सी दैत बजलौं-
“जेहने चाह पीबैक इच्छा छल तेहने बनेबो केलौं!”
ओना, चाह आने दिन जकॉं छल मुदा देहक थकानक भूख बढ़ने वस्तुक (पीबैक) सुआद सेहो बढ़ाइये देने छल मुदा पत्नीकेँ बातक उन्टा अर्थ लागि गेलैन। उन्टा अर्थ ई जे हम तँ चाहक सुआद पेब बाजल रही मुदा पत्नीकेँ भेलैन जे व्यंग्य स्वरूप बजला। मुदा लगले ईहो होनि जे जखन सभ दिन अही चुल्हीपर अही हाथे चाह बनबैत आबि रहल छी तखन आन दिन की इच्छा नइ भरै छेलैन जे एना बजला? मुदा अपन जे विचार पतिकेँ कहैक रहैन ओइ आगू एकरा (माने चाहक गपकेँ) तुच्छ बुझलैन तँए मने-मन दबैत बजली-
“हाथमे कि पाँचो ओंगरी एके-रंग अछि, तहिना ने पाँच दिनमे पॉंचो रंगक चाह तँ भाइये सकैए। अहाँकेँ केहेन चाह पीबैक मन अछि आ हमरा केहेन चाह बनबैक विचार अछि ओ गुम्मा-गुम्मीसँ थोड़े काज चलत। जँ सएह छल तँ कहि दइतौं जे कनी बेसी लीकरे आकि कोनो आने वस्तु बेसी करि कऽ आकि कम करि कऽ देबइ।”
पत्नीक झपटसँ बुझि पड़ल जे जाबे अपनो ओहने नइ बनब ताबे ठीक-ठीक काज चलैबला नहि अछि। चाह पीब पान खा नेने छेलौं। बजलौं-
“गामक हाल-चाल नीक अछि किने?”
गामक हाल-चाल सुनि पत्नीक मनमे जेना दुपहरियाक बात नाचि उठलैन। बजली-
“नाँहकमे सौंसे गामसँ झगड़ा भऽ गेल!”
पत्नीक बात सुनि मनमे उठल जे कोनो समाजिक बात जरूर अछि। जँ से नहि रहैत तँ एक गोरेसँ ने झगड़ा होइतैन। सौंसे गामसँ किए भऽ गेलैन। मुदा प्रश्नक जड़िमे केतौ-ने-केतौ समाजक धारा जरूर छीपल अछि तँए समाजिक धारामे तँ नहि, मुदा मजकियल धारामे बजलौं-
“सौंसे गामक लोकसँ झगड़ा केलौं आ झोंट ओहिना देखै छी, तखन झगड़े की भेल?”
खिसिया कऽ पत्नी बजली-
“से की?”
सोझरबैत बजलौं-
“जाबे स्त्रीगण झोंटा-झोंटौबैल नइ केलक ताबे ओकर झगड़ाक कोनो मानि नहि। ओ कोनो खेलक सर्ड़ी भेल।”
पत्नीक रूप बदललैन। बजली-
“भदुआरवाली कुम्हैन आएल छेली, परसू दशराहा रहै, लोक अपन-अपन घोड़ा चढ़ौलक। उधारे लोक एक-एकटा घोड़ा कुम्हैन ऐठामसँ लऽ अनलक।”
बिच्चेमे बजा गेल-
“मर्र, ई की भेल! एहेन तँ सभ साल होइते अछि।”
सम्हारैत पत्नी बजली-
“सभ दिनसँ घोड़ाक दाम तँइ छल, जइ हिसाबे आन साल दइ छेलखिन।”
बजलौं-
“ऐ बेर की भेल?”
पत्नी बजली-
“भदुआरवाली कुम्हैन अरि कऽ ठाढ़ भऽ गेली जे आब सभ किछु महग भऽ गेल, हमरो रंग-टीप करैमे खरच बढ़ि गेल अछि, तँए ओइ हिसाबे घोड़ाक दाम लेब।”
पत्नीक बात सुनि मन हूमरल। मनकेँ हुमैरते विचार गुम्हरल। बजलौं-
“ई तँ उचिते भेल।”
‘उचित’ सुनि पत्नी छड़ैप कऽ बजली-
“हमहूँ तँ सएह कहलिऐ। मुदा एक दिस ठाढ़ीवाली, ननौरवाली आ तमोरियावाली भऽ गेली आ दोसर दिस नेबुआवाली आ धेपुरावाली भऽ गेली। दुनू दिससँ कौआ जकॉं लूझए लगली।”
बजलौं-
“पछाइत की भेल?”
पत्नी बजली-
“तामसमे कहा गेल जे तोरा सभकेँ भूत खिहारने छह, तँए भुतियाएल छह।”
पत्नीक बात सुनि मनमे भेल जे भरिसक अहीक उपराग नेबुआवाली देने छेली।
◌
शब्द संख्या : 2470, तिथि : 23 जून 2017
Subscribe to: Post Comments (Atom)


text:
गजल सम्राट जगजीत सिंह जी नहि रहलाह. आई भोरे सोमदिन मुम्बई मे हुनकर निधन भ गेलन्हि.
जगजीत सिंह जी के पिछला मास 23 सितंबर के ब्रेन हैमरेज भेलाह के बाद मुम्बई के लीलावती अस्पताल मे भर्ती कराएल गेल छलन्हि.
हिनका एक बेर पहिनहुं हर्ट अटैक
अएलाह के बाद एहन समस्या आएल छलन्हि.
जगजीत सिंह जीक जन्म राजस्थान के श्रीगंगानगर मे 8 फरवरी 1941 के भेल छलन्हि.
हिनकर पिताजी सरकारी कर्मचारी छलखिन्ह आओर ओ चाहय छलखिन्ह जे जगजीत जी सिविल सेवा मे जाए. मुदा हिनका तं गजल सम्राट के रूप मे अपना सभके बीच आबय के छलन्हि.
गजल के आम लोक के जुबान पर चढ़ाबय के श्रेय हिनका जाए छनि. हिनकर एक-एकटा गजल एतेक लोकप्रिय भेलन्हि जे लोक दोसर फिल्मी गीत छोड़ि हिनकर गजल गुनगुनाबय लागलख्निह.
जगजीत सिंह जी कइटा फिल्म मे सेहो अपन आवाज आओर संगीत देलखिन्ह. हिनकर किछ फिल्मी गजल मे होठों से छू लो तुम... झूकी झूकी सी नजर... तुम इतना जो मुस्कुरा रहे हो शामिल अछि.
एकरा संग तुमको देखा तो ये ख्याल आया... अगर हम कहें और वो मुस्कुरा दें... कल चौदहवीं की रात थी... वो कागज़ की कश्ती वो बारिश का पानी... मेरे जैसे बन जाओगे... आपको देखकर देखता रह गया... हंसके बोला करो हंसके बुलाया करो... हुजूर आपका भी एहतराम करता चलूं... हम तो हैं परदेस में देश में निकला होगा चांद... कतेक लिखल जाए सभ एक पर एक छनि.
जगजीत सिंह जी देश के संग दुनिया के तमाम देश मे अपन कार्यक्रम पेश करलखिन्ह. जगजीत सिंह जीक गाएल भजन सेहो काफी लोकप्रिय भेल छनि.
जगजीत सिंह जीक शादी 1069 मे चित्रा जी सं भेलन्हि. चित्रा जी सेहो बड़ नीक गायिका छथीह.
मुदा 1990 मे 18 सालक बेटा विवेक के कार दुर्घटना मे निधन के बाद गम सं एतेक टूटि गेलीह जे चित्रा जी गनाय छोड़ि देलीह.
गजल गनाय तं जगजीत जी सेहो छोड़ि देने छलखिन्ह मुदा बाद मे अपना के संभालैत ओ फेर सं गनाय शुरू करलखिन्ह.
हिनका कई तरहक सम्मान सं सम्मानित कएल गेलन्हि.हिनका पद्मभूषण सं सेहो सम्मानित कएल गेलन्हि.
हिनका हेलो मिथिलाक तरफ सं श्रद्धांजलि. ईश्वर हिनकर आत्मा के शांति प्रदान करथुन्ह.


text:
पटना। पटना कए महानगर क रूप देबा लेल सरकार लगातार प्रयासरत अछि। पटना शहर क नागरिक कए यातायात क परेशानी स राहत देबा लेल नगर विकास आ आवास विभाग क नवका सचिव एस.सिद्धार्थ कहला अछि जे अगिला साल मार्च तक पटना क सड़क पर करीब 400 एसी बस अनताह। एहि लेल योजना लगभग तैयार अछि आ बस कीनबा लेल आदेश कहियो देल जा सकैत अछि।
सिद्धार्थ क अनुसार मार्च तक बस कए सड़क पर चलैत देख सकैत छी। पटना क संगहि बोधगया मे सेहो 60टा बसे चलेबाक योजना अछि।
जवाहर लाल नेहरू राष्ट्रीय शहरी नवीकरण मिशन क तहत पटना आ बोधगया मे सुगम यातायात लेल सिटी बस सर्विस क खातिर 46-47 करोड़ क योजना स्वीकृत कैल गेल छल। मुदा पहल क अभाव मे राशि रहबाक बावजूद योजना लागू नहि भ पाबि रहल छल। एहन मे राशि घुरबाक खतरा सेहो मंडरा रहल छल।
ओ कहला जे पटना मे ट्रैफिक सिग्नल क योजना पर सेहो काज चलि रहल अछि। हाजीपुर-पटना, फतुहा-पटना क संगहि खगौल आ दानापुर स सेहो बस खुलत। गांधी मैदान स गांधी सेतु क बीच अशोक राजपथ मे पातर सड़क आ भारी ट्रैफिक कए देखैते 24 सीटर छोट बस चलाउल जाएंत, जखनकि अन्य रूट पर 32 सीटर चलत। ओ कहला जे पटना मे सेहो दिल्ली क जेकां रूट कए नंबर देल जा रहल अछि आ बस नंबर क आधार पर चलत।
ओ कहला जे पटना जंक्शन पर विशेष रूप स बस पड़ाव रहत। दोसर वाहन लेल ओहि ठाम प्रवेश-पड़ाव वर्जित रहत। ओ कहला जे कोनो विज्ञापन दाता कए एकरा रखरखाव क शर्त क संग आवंटित कैल जा सकैत अछि।
ओ इ स्वीकार केलाह जे एखन एहन सेवा केवल दूटा शहर मे शुरू कैल जा रहल अछि मुदा आन शहर लेल सेहो शीघ्र निविदा होएत। जेकर बाद दरभंगा,भागलपुर, मुजफ्फरपुर, छपरा सन दोसर शहर मे सेहो एसी सिटी बस सर्विस आरंभ भ सकत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
दिल्ली जेकां पटना मे सेहो होएत बस लेल रूट नंबर
पटना। पटना कए महानगर क रूप देबा लेल सरकार लगातार प्रयासरत अछि। पटना शहर क नागरिक कए यातायात क परेशानी स राहत देबा लेल नगर विकास आ आवास विभाग क नवका सचिव एस.सिद्धार्थ कहला अछि जे अगिला साल मार्च तक पटना क सड़क पर करीब 400 एसी बस अनताह। एहि लेल योजना लगभग तैयार अछि आ बस कीनबा लेल आदेश कहियो देल जा सकैत अछि।


text:
बोधगया (गया) । मगध विश्वविद्यालय परिसर मे इंटरनेशनल कन्वेंशन सेंटर निर्माण क सपना आब साकार होएत। सेंटर निर्माण क लेल राज्य सरकार आ राजभवन अपन मुहर लगा देलक अछि। कन्वेंशन सेंटर निर्माण क लेल आब ग्लोबल टेंडर क प्रक्रिया शुरू होएत। एकर संगहि मगध विश्वविद्यालय देश क पहिल एहन विश्वविद्यालय बनि गेल अछि जतए विदेशी पूंजी क निवेश होएत। पब्लिक-प्राइवेट पार्टनरशिप क आधार पर बनैवाला एहि कन्वेंशन सेंटर क कंसल्टेंट आईएलएफएस कए बनाउल गेल अछि। जेे सेंटर निर्माण क लेल ग्लोबल टेंडर आमंत्रित करत। विवि क विकास पदाधिकारी कान्तेश कुमार सिन्हा कहलथि जे कन्वेंशन सेंटर निर्माण क लेल परिसर स्थित विद्युत सब ग्रिड क समीप 25.2 एकड़ भूखंड तीस वर्ष क लीज पर उपलब्ध कराउल गेल अछि। एकर एवज मे विवि कए प्रथम चरण मे 5 करोड़ आ प्रतिवर्ष 83 लाख टका प्राप्त होएत। ओ कहला जे 2.5 सौ करोड़ क लागत स निर्मित कन्वेंशन सेंटर मे 1 हजार क्षमता क अत्याधुनिक सुविधायुक्त एक हाल, 5 सौ क्षमता क एकटा अन्य हाल, 6 बोर्ड कमरा, जाहि मे 240 व्यक्ति क रहबाक क्षमता, 2 सौ सामान्य कमरा, 1 सौ फाइव स्टार क सुविधावाला कमरा आ मार्केट काम्प्लेक्स होएत। ओ कहला जे हाल मे बहुआयामी अनुवाद वाला यंत्र क संग-संग अंतरराष्ट्रीय स्तर क सबटा सुविधा मौजूद रहत।
मुख्य पृष्ठ समाद विशेष कन्वेंशन सेंटर निर्माण कए मुहर


text:
प्रतिबद्ध साहित्यकारक अप्रतिबद्ध गजल
‘थोडे आगि थोडे पानि’2008 मे प्रकाशित प्रसिद्ध गीतकार भाइ सियाराम झा ‘सरस’क 80 टा गजल संकलन थीक।सरसजी गजलक पोथीक भूमिकामे कविता,कथा,निबन्ध आदि विधामे आबि रहल रचना सभक स्तरपर सवाल उठौलनि अछि। लेखक,कवि,नाटककार कें की की पढबाक चाही,से सलाह देल गेल अछि.लेखक लोकनिमे प्रतिबद्धताक अभाव पर आक्रोश व्यक्त कएल गेल अछि।
अपन समाज,अपन भाषाक प्रति अपन लेखकीय प्रतिबद्धताक वर्णन सरसजी जाहि तरहें केलनि अछि से बेर-बेर पढबाक आ मोनहि मोन हुनक चरण स्पर्श करबाक लेल बाध्य क’ देत।
मुदा जँ अहाँ ताकब जे गजलकारकें की की पढबाक अथवा कथीक अभ्यास करबाक चाही से एहिमे नहि भेटत। गजलकार स्वयं गजलक सम्बन्धमे की-की पढने छथि तकर उल्लेख नहि कएल गेल अछि। गजलक व्याकरणक कतहु चर्च नहि अछि.गजलकारकें मोन पडैत छनि दक्षिण अफ्रीकाक कवि मोलाइशक क्रान्तिगीत आ फिलीस्तीनी कविक कविता,कोनो शायरक कोनो महत्वपूर्ण शेरक उल्लेख नहि केलनि अछि। एहिसँ गजल लेखनक लेल आवश्यक प्रतिबद्धताक आभास नहि होइत अछि।
पोथीक 80 टा गजलमे 62 टा गजलमे रदीफ आ काफियाक प्रयोग कएल गेल अछि जाहिमे 5 टा गजलमे रदीफ अथवा काफिया अथवा दूनूक निर्वाह सभ शेरमे नहि भ’ सकल अछि।16 टा गजलमे काफिया अछि, रदीफ नहि। 2टामे रदीफ अछि,काफिया नहि। अहूमे एकटामे सभ शेरमे रदीफक निर्वाह नहि भ’ सकल अछि। कोनो गजल एहन नहि अछि जकर सभ शेरमे वर्ण अथवा मात्राक एकरूपता हो।तें बहरमे त्रुटि साफ दृष्टिगोचर होइत अछि। एहि दिस गजलकारक ध्यान किएक नहि गेलनि से नहि जानि। सरसजीसँ लोककें बहुत अपेक्षा रहैत छैक, मुदा एहि सम्बन्धमे हुनक कोनहु स्पष्टीकरण सेहो कतहु नहि अछि। आशा अछि गजलकारक अगिला गजल-संग्रहमे आवश्यक औपचारिकताक निर्वाह होयत। ई पढि क’ नीक लगैत अछि जे ‘.....धीरू भाइ तं एते धरि कहने रहथि जे खैयाम कें मैथिलीमे सुनबाक हो तं सरस कें सूनल जा सकैछ...’ तें सरसजीसँ अपेक्षा आर बढि जाइत अछि।
सरसजी कहैत छथि,‘एहि संकलनक गजल सभ तं सहजहिं अपन लोकवेदक,माटि-पानिक,भाशा-साहित्यक आ संस्कार-संस्कृतिक प्रतिबिम्ब तं थिके,संगहि अनेक ठाम अनेक तरहें तकरा नब सं परिभाषित आ व्याख्यायित सेहो करैछ । नब-नब संस्कारक स्थापना सेहो करैछ ।.......’ सरसजीक उक्तिकें तकैत विभिन्न गजलक एहि शेर सभ पर विचार करू-
जै पाइने पैनछूआ कैरतै ने लोक, छीः छीः छीः
सेहो पाइन घटर-घटर घटघटा रहल,ई मैथिल छौ
जौं-जौं अहंक खसैए पिपनी,धप-धप तेना खसै छी हम
रसे-रसे उठबी तं सरिपहुं, होइए देव-उठान हमर
थप्पा समधिन देल समधि केर अंगा मे
उजरो मोंछ पिजाएल,फागुनक दिन आयल
अइ समुद्रक किन्हेरमे बड चक्रवातक जोर रहलै
बालु पर तैयो अपन हम नाम तकने जा रहल छी
बिज्झो कराओल बैसले रहि गेल नोथारी
गलियाक’ कियो खाइत आ उगलि रहल छलै
हम मरब,बेटा लडत,बेटा मरत-पोता लडत
कटब-काटब,जे बुझी-सदभावना-दुर्भावना
हवा-पानिक बिना एमहर भेलैए दूभि सब पीयर
ओम्हर बोडामे कसि-कसि,स्विस खातामे ढुकाबै छै
व्याकरण पक्षकें जँ उपेक्षित क’ देल जाए तँ कएटा गजलमे किछु शेर महत्वपूर्ण अछि जे पाठकक ध्यान आकृष्ट करैत अछि किछु शेर जे पढबामे नीक नहि लगैत अछि, भ’ सकैए जे हुनका स्वरमे सुनबामे नीक लागय. मैथिली गजलक भण्डारकें भरबामे सरसजीक योगदानकें महत्वपूर्ण मानैत हम गीतकार सरसजीक प्रशंसक, मैथिलीक सुधी पाठक आ नव-पुरान गजलकार सभसँ अनुरोध करबनि जे कम-सँ-कम तीन बेर अवश्य पढि जाथि सरसजीक ‘थोडे आगि थोडे पानि’। नीक लगतनि।


text:
जाहि दिन हमर विवाह भेल छलs ओहि समय हमर बडकी दियादिन केर सेहो द्विरागमन नहि भेल छलैन्ह। आ ओ राँची अपन नैहर मे छलिह। दोसर दिन साँझ मे इ कहलाह जे काल्हि भौजी सs भेंट करय लेल जयबाक अछि आ ओकर बाद परसु मुजफ्फरपुर चलि जायब। आजु चलु राँची(राँची केर मुख्य बाज़ार मेन रोड के लोग राँची कहैत छैक) दुनु गोटे घूमि कs अबैत छी। बरसातक मास आ बादल सेहो लागल छलैक तथापि हम सब निकलि गेलहुँ। रिक्शा किछुएक दूर आगू गेला पर भेंट गेल। घर सs मेन रोड जयबा मे करीब आधा घंटा लागैत छलैक। हम सब आगू बढ़लहुं ओकर १५ मिनट केर बाद सs पानि भेनाइ आरम्भ भs गेलैक। विष्णु सिनेमा हॉल सs किछु पहिनहि हम दूनू गोटे पूरा भीजि गेलहुँ। सिनेमा हॉल लग पहुँची इ कहलाह, भीजि गयबे केलहुं,चलू सिनेमा देखि लैत छी तs आपस घर जायब, कपड़ा सिनेमा हॉल में सुखा जायत।
राति में अचानक माथक दर्द आ प्यास सs नींद खुजि गेल, बुझायल जेना हमर देह सेहो गरम अछि। उठि कs पानि पीबि फेर सुति गेलहुँ। भोर में मोन ठीक नहि लागैत छलs मुदा हम किनको सs किछु कहलियैन्ह नहि, भेल कहबैक तs बेकार में सब के चिंता भs जयतैन्ह। मोन बेसी खराब लागल तs जा कs सुति रहलहुं। जखैन्ह आँखि खुजल तs देखैत छी डॉक्टर हमरा सोंझा मे अपन आला लेने ठाढ़ छलथि। हमरा ततेक बुखार छल जे चादरि ओढ़ने रही तथापि कांपति छलहुँ।डॉक्टर की कहलैथ से हम किछु नहि बुझलियैक। हमरा थोर बहुत बुझय मे आयल जे कियो हमर तरवा सहराबति छलथि, आ कियो गोटे पानिक पट्टी दs रहल छलथि , मुदा हम बुखारक चलते आँखि नहि खोलि पाबति छलहुँ, हम बुखार मे करीब करीब बेहोश रही। जखैन्ह हमरा होश आयल आ आँखि खुजल तs प्यास सs हमर ओठ सुखायत छल, मुदा साहस नहि छलs जे उठि कs पानी पिबतहुं। जहिना करवट बदललहुं तs हिनका पर नजरि गेल। हिनका हाथ मे एकटा रुमाल छलैन्ह आ बिना तकिया सुतल छलथि। हमरा इ बुझैत देरी नहि भेल जे इ हमरा रुमाल सs पट्टी दैत दैत सुति रहल रहथि। हमरा हिम्मत तs नहि छल तथापि हम चुप चाप उठि जहिना हिनकर माथ तर तकिया देबय चाहलियय इ उठि गेलाह। हमरा बैसल देखि तुंरत कहि उठलाह अहाँ कियाक उठलहुं अहाँ परल रहु। इ सुनतहि हम फेर तुंरत परि रहलहुं।
भोर मे उठलहुं त कमजोरी तs छलs मुदा बुखार बेसी नहि छल। मौसी सs पता चलल जे चाय पिबय के लेल जखैन्ह मधु उठाबय गेलीह तs हम बुखार सs बेहोश रही। इ देखि तुंरत डॉक्टर के बजायल गेलैक। डॉक्टर के गेलाक बाद बड राति तक माँ आ इ दूनू गोटे बैसल रहथि आ ठंढा पानी सs पट्टी दs बुखार उतारबाक प्रयास मे लागल रहथि। माँ के बाद मे इ सुतय लेल पठा देलथि आ अपने भरि राति जागल रहथि कियाक तs बुखार कम भेलाक बादो हम नींद में बड़ बड़ करैत छलियैक। दोसर दिन सs हमर बुखार कम होमय लागल मुदा हमरा पूर्ण रूप सs ठीक होयबा में एक सप्ताह लागि गेल। हिनका कतबो कहलियैन अहाँ चलि जाऊ, क्लास छूटैत अछि मुदा इ कहलाह, अहाँ ठीक भs जाऊ तखैन्ह हम जायब।
एक सप्ताह इ कतहु नहि गेलाह हमरे कोठरी में बैसि कs अपन पढ़ाई करथि। साँझ में काका लग बैसि कs खूब गप्प होयत छलैन्ह। ओहि एक सप्ताह में काका सेहो हिनका सs बहुत प्रभावित भs गेलथि आ इहो काका के स्वभाव सs परिचित भेलाह। साँझ में परिचित सब हिनका सs भेंट करय लेल आबथि। एहि तरहे पूरा सप्ताह बीमार रहितहुँ हमरा खूब मोन लागल।
आइ भोर सs हमरा एको बेर बुखार नहि भेल। काल्हि भोर मे हिनका मुजफ्फरपुर जयबाक छैन्ह भरि दिन इ हमरा सँग गप्प करैत रहलाह। साँझ मे काका ऑफिस सs अयलाह तs इ हुनका लग बैसि हुनका सs गप्प करय लगलाह आ हम अपन कोठरी मे छलहुँ। माँ मौसी जलखई के ओरिआओन करैत छलिह बाकी भाई बहिन सब बाहर खेलाइत छलैथ। हमरा इ सोचि कs एको रति नीक नहि लागैत छलs जे काल्हि इ चलि जेताह आ ओकर किछु दिनक बाद माँ सेहो चलि जयतीह।
राति मे सुतय काल इ कहलाह भोरे तs हम जा रहल छी मुदा हमर ध्यान अहीं पर ता धरि रहत, जा धरि अहाँक चिट्ठी नही भेंटत जे अहाँ पूरा ठीक भs गेलहुँ अछि। एहि बेर माँ के जाय काल नहि कानब, ओ बड दूर रहति छथि हुनको अहिं पर ध्यान लागल रह्तैन्ह। अहि बेर रोज एकटा कs चिट्ठी अवश्य लिखब, आ हमरा दिस देखैत आ मुस्की दैत कहलाह आब तs अहाँ के चिट्ठी लिखय मे सेहो कोनो तरहक दिक्कत नहि हेबाक चाहि। हमहु हिनकर मुस्कीक जवाब मुस्की सs दs देलियैन्ह।


text:
अंक प्रथम: दृश्य:प्रथम समय: राइत
(दलानक दृश्य , अषाड़क अन्हरिया राइत, लालटेन जरैत, दलान पर चिंतित मुद्रा मे नारायण टहलैत| नेपथ्य मे प्रसूति पीड़ा सँ लक्ष्मी कराहैत , थोड़े देर बाद बच्चाक जन्म आ कनबाक ध्वनि )
लाल काकी : (रुदन करैत प्रवेश ) रे नारायनमा ! रे नारायनमा !!
नारायण : की भेलई माए? की भेलई ??
लाल काकी: तोहर कर्म फुटि गेलौ रौ ! ई कुलक्षणी नामक लक्ष्मी चारीम बेटी कें जन्म देलकौया रौ ! अरे देव रौ देव !! कओन मुखे एकर पाएर हमर घर मे पड़ल रौ देव ! बेटी के बाहिड़ लगा देलकौ रौ देव !!
कोना क' चारिटा बेटी के विआहबाए रौ नारायणमा ? देहो बिकीन लेबा' तइयो नै पार लगतौ रौ ! तोड़ा कहने छलिऔ दोसर विआह क' ले' --एहि मौगिया सँ तोड़ा बेटा नै हेतौ , मुदा , तू नै मानलाए हमर बात ! आब वंश कओना चलतौ रौ नारायणमा ?(जोड़ जोड़ सँ छाती पिटैत)
नारायण :(माए के बुझबैत ) माए! माए!! ई अहाँ किदौन कहाँ दून कियाक बजैत छी ?--एहि मे लक्ष्मी कें कोन दोष थिक ? ई त' भगवतिक कृपा ! एखन लक्ष्मी प्रसूति पीड़ा मे छथि , हुनका ऊपर एहन असहनीय दुर्वचनक बाण नै चलाऊ !!
लाल काकी:(खौझा' क बजैत ) त' तोहर की मुन ? फूल-पान ल' आरती उतारीयनि!!
नारायण: हँ माए हँ ! लक्ष्मी आई फेर एक लक्ष्मी कें जन्म देलिहाए | माए! अहाँ जनैत छी --कन्यादान सभ सँ पैघ यज्ञ थिक | सौभाग्यवश: भगवतिक कृपा सँ हमरा चारिटा यज्ञक फल भेटबाक अवसर भेटलाए | अहाँ जुनि व्यर्थ चिंतित हौ |
(विष्णुदेवक प्रवेश )
विष्णुदेव :लाल काकी , एना कियाक खौंझाएल छी ?
लाल काकी: ई लक्ष्मी रानी फेर बेटी बिएलिहाए !!
विष्णुदेव: ई त' हर्षक गप थिक ! बेटी के जन्म --बुझू साक्षात् लक्ष्मी के जन्म !! एहि मे एतेक खौंझेबाक कोन .....
लाल काकी:(बीचे मे टोकैत) हाँ ...हाँ ...., 'दोसरक घर जरैत छै त' तमाशा देखबाअ मे बड्ड नीक लगैत छै ...मुदा ,जखन अपन घर जरैत छै त' आगिक दाह बुझि पड़ैत छै |' अपना बेटी नै अछि ने , दूटा बेटे अछि --ताँए एहन गप निकलैया....
नारायण: माए....! अहाँ चुप रहब की नै ? (विष्णुदेव के)-- भाई , क्षमा करब ! माएक गप के जुनि .....
विष्णुदेव: .....भाई ! ई की करै छी ? अहाँक माए हमरो माए | हम काकी कें दुःख बुझि सकैत छीयनि ! मुदा मनुष्य की क' सकैत अछि .....??
(लाल काकी के बुझबैत ) काकी जुनि खौंझाऊ ! कने सोचू ! पहिल- जे अहूँ त' बेटी छी ! जौं बेटी नै हेती त' बेटा-बेटी के जन्म के देत ?? दोसर स्त्री भ' स्त्री के प्रति दुर्यव्यव्हार , इ उचित नै थिक !
तेसर- बेटा-बेटी कें जन्म स्त्री द्वारा निर्धारित नै होइत अछि | विज्ञानं बतबैया कि बेटी-बेटा कें निर्धारण पुरुष दवारा होइत अछि |--ताँए जँ नारायण भाई कें चारिटा बेटी भेलनि त' एहि मे लक्ष्मी भौजी कें कोनो दोष नै | ...ओ त' साक्षात् लक्ष्मी छथि |.....काकी !अहाँ के त' पाँच टा पुतौहु छथि --काएटा लग मे रहि सेवा करै छथि ? एक लक्ष्मी भौजी छथि जेँ तन-मन-धन सँ अहाँक सेवा मे समर्पित रहैत छथि |....चलु ,एहि समय हुनका अहाँक जरुरत छन्हि | सास आ माए मे कोनो अन्तर नै होइत छै |
(लाल काकी अन्दर जाईत छथि )
पर्दा खसैत अछि ......प्रथम दृश्य के समाप्ति |||


text:
ओ मैथिली फिल्म अकादमी दिससँ रमेश्वर लता संस्कृत महाविद्यालयमे फिल्म फेस्टिवलक
लेल आयोजित बैसारमे अध्यक्षीय भाषण कऽ रहल छलाह.
ओ कहलनि जे एहि ठामक रहनिहार एखनो मैथिली सिनेमा देखबा लेल हॉलमे नञि जाइ छथि. आवश्यकता अछि जे कमसँ कम फिल्म-प्रेमी लोकनिकेँ सिनेमाक प्रदशर्न कऽ देखबा लेल प्रेरित कएल जाए.
ओ कहलनि जे फिल्म फेस्टिवलकेँ व्यापक स्वरूप देबाक अपेक्षा छोटो स्तरपर कएल जाए. एहि अवसरपर आकाशवाणी दरभंगाक कार्यक्रम अधिशासी डा. प्रभात नारायण झा कहलनि जे योजनाबद्ध ढंगसँ मुख्य समितिक अतिरिक्त उप-समितिक गठन कऽ तैयारीकेँ आगाँ बढ़ाओल जाए.
ओतहि पूर्व उपमहापौर प्रबोध कुमार सिन्हा मैथिलीक संग आनो भाषाक फिल्मकेर प्रदर्शन फेस्टिवलमे करबाक आग्रह केलनि. ओ प्रदर्शित सिनेमाकेँ टैक्स फ्री करेबाक लेल प्रयास करबाक सुझाओ देलनि. बैसारमे प्रो. टुनटुन झा अचल, गीतकार डॉ. चन्द्रमणि सेहो अपन विचार रखलनि.
आरम्भमे संस्थाक संयोजक शशिमोहन भारद्वाज आयोजनकेँ लऽ तैयारीक सन्दर्भमे जानकारी देलनि. अमलेन्दु शेखर पाठक केर सञ्चालनमे सम्पन्न बैसारमे विनोद कुमार, अमरेश्वरी चरण सिन्हा, हीरेन्द्र लाभ, डॉ. अशोक कुमार महेता, डॉ. ममता ठाकुर, नवेन्दु शेखर पाठक, नवीन कुमार चौधरी, विपिन कुमार मिश्र, रोशन कुमार मैथिल सहित शहरक कतेको गणमान्य लोकनि उपस्थित छलाह.
रिपोर्ट: रौशन कुमार झा


text:
खुनिञा खेतपर पहुँचिते ने जानि अंकितक मन किए खराब होबऽ लागल. खेतपर एबासँ पहिने धरि तँ ठीके छल.
गाम घुमबाक क्रममे ओ बौआइत-बौआइत एहि ठाम पहुँचि गेल छल. दू दिन पहिने ओ गर्मी छुट्टीमे गाम आयल छल. आइ की ने की फु रेलै आ ककरो बिनु किछु कहने ओ एसगर गाम घुमबा लेल निकसि गेल.
ओमहर गामपर जखन साँझ धरि अंकित नञि पहुँचल तँ घरक लोकवेदकेँ
चिन्ता होबऽ लागल. ताकाहेरीक क्रममे क्यौ कहलनि जे किछु काल पहिने ओ अंकितकेँ खुनिञा खेत दिस जाइत देखने छला.
खुनिञा खेतक नाम सुनैत देरी अंकितक बाबी डेरा गेली. ओ तखनेसँ देवता-पितरसँ इनती मिनती करऽ लागल छली.
घरक लोक जखन खेतपर पहुँचला तँ देखै छथि जे अंकित ओहि ठाम अचेत पड़ल अछि. घरपर अनबाक बाद अंकितकेँ पहिने गामक डाक्टरसँ देखाओल गेल.
डाक्टरक कहब छल जे बेसी चिन्ता करबाक बात नञि अछि. किछु कालमे ओकरा होश आबि जेतै. रौदमे बौएबाक कारणेँ ओकर घुरमा लागि गेलै अछि.
दोसर दिस अंकितक बाबी कुलदेवताक घरमे धर्मराज बाबा लग पेटकु निञा देने छली. नञि जानि हुनका किए डाक्टरक बातपर विश्वास नञि भऽ रहल छलनि.
हुनका मनमे नाना प्रकारक बात घुमऽ लागल छलनि. हुनका पचास बरख पहिनेक घटना मन पड़ि रहल छलनि.
तहिया हुनकर द्विरागमन भेला पाँच बरख भेल छलनि. एक दिन हुनकर ससुर जगत झा कोनो भूमि विवादक कारणेँ विरोधी सभ पर बड़ तमसायल छला. घर आबि भाला लेबाक बाद ओ एसगरे खेत दिस बिदा भऽ गेल छला.
गामक लोक सेहो हुनका भगवती स्थानमे गोड़ लगैत देखेन छला. ओ आवेशमे भगवतीसँ कहि रहल छला- ‘हे माँ आइ की तँ जान लऽ कऽ ओहि ठामसँ आयब, नञि तँ अपन जान दऽ कऽ. आब सभ किछु अहीँक हाथमे अछि.’
जखन खेतपर पहुचला तँ गामक लोकवेद दुनू पक्षमे सुलह करा कहुना झमेला शान्त करबेने छला. शान्ति हेबाक बाद सभ क्यौ खेतपरसँ आबि गेला, मुदा जगत बाबू ओही ठाम मन शान्त करबा लेल बैसि गेला.
ओ निश्चिन्त छला. गुनधुन कऽ रहल छला जे भने शान्ति भ गेल. मारिपीटसँ कोनो समस्याक निदान होइ छै थोड़बे?
कादोसँ कहीँ कादो धोखरय?
ओमहर विरोधी पक्ष एखनो अपना मनक मैल नञि धो सकल छल. ओकरा मनमे प्रतिशोधक आगि जरिए रहल छलै. ओ जगत बाबूकेँ एसगर देखि अवसरक लाभ उठेलक आ सभक गेलाक बाद चुप्पे आयल आ पाछाँसँ हुनका पाँजरमे भाला मारि देलकनि.
जाबत जगत बाबू सम्हरथि भालाकेँ घुमा कऽ बाहर खीचि देलकनि आ एक्के बेर पेटक अँतरी बहरा गेलनि. घायल हेबाक बादो जगत बाबू भाला मारनिहारकेँ बहुत दूर धरि खेहारलनि, मुदा देहसँ शोणित बड़ बेसी बहार भऽ जेबाक कारणेँ ओ पकड़ि नञि सकला.
अर्रा कऽ खसला. कने काल हकमैत रहला. शोणितसँ धरती लाल होइत रहल. फेर हिम्मति केलनि आ अपन अँतरीकेँ समेटि पेटमे कोँचि गमछासँ बान्हि कहुना कऽ भगवती स्थान आबि गेला. भगवतीकेँ प्रणाम केलनि आ कहलनि ‘माँ पपियाहा सभ हमरापर पाछाँसँ आक्रमण केलकौ, मुदा हम एखन हारि नञि मानने छी.’
जगत बाबू बिदा भऽ गेला सुपौल बजारक पुलिस थाना. थानापर जाइत-जाइत ओ बेहोश भऽ खसि पड़ला. हास्पिटलमे भर्ती करेबाक उपरान्त हुनका किछु काल लेल चेतना एलनि.
एहि क्रममे ओ पुलिसक सोझाँमे बयान देलनि जे ‘जुगल कु मर हुकुम देलक आ बुच्चन कुमर मारलक’. अर्द्ध चेतनामे उन्टे बयान दऽ दम तोड़ि देलनि. असलीहतमे बुच्चन कुमर कहने छला आ जुगल कुमर हुनका भाला मारने छला.
अंकित केर बाबीकेँ ओहो दिन बड़ नीकसँ मोन छनि जहिया पुलिस गाममे आयल छल आ जुगल कुमरकेँ कोबरसँ पकड़ि कऽ लऽ गेल छल. बाबीकेँ आरो-आरो बहुत रास बात स्मरण भऽ रहल छलनि, कि तखने क्यौ आबि क ऽ जनतब देलकनि जे अंकितकेँ होश आबि गेलै अछि.
बाबी दौड़ली आ अंकितकेँ पँजिया रटऽ लगली जे किछु भऽ जायत आब ओ अपन एकमात्र कुलक दीपककेँ मिझाय नञि देती. ओ सप्पत दऽ रहल छली जे अंकित फेर कहियो खुनिञा खेतपर नञि जायत. आ अंकित सोचि रहल छल जे मात्र एक बीत भूमि लेल कोना लोक जान दऽ दैत अछि?
भूमि तँ पड़ले अछि. जाहि ठाम ओकर बाबाक खून भलै ओहि धरतीक कोन दोख? ओ तँ ककरोसँ लड़बा लेल नञि उताहुल भेल. लड़ल मनुक्ख आ नाम ओकर पड़ि गेलै खुनिञा खेत. दोख मनुक्ख केर स्वभावक आ आरोप धरतीपर.
की फल भेल झगड़ाक. ओकर बाबा मारल गेला आ विरोधी जहलमे पड़ल अछि. ओ भूमि कहबे लेल खेत अछि. पचास सालसँ ओहिपर खेती कहाँ भऽ रहल छै?
मनुक्खक मिथ्या अहंकार ओकरा दण्डित कऽ रहल छै. ओ परती पड़ल हकन्न कानि रहल अछि. अंकित मने मन निर्णय लऽ रहल छल ‘चाहे जे हो, ओ बाबीकेँ मनायत, विरोधी पक्षसँ बात करत, नवका पीढ़ीक मन जरूर बदलल हेतै....खेत चाहे जे जोतय आब धरतीकेँ बाँझ किन्नहुँ नञि रहऽ देत.’
कहानी-रोशन कुमार झा


text:
निक्की हेली
निम्रता निक्की रन्धावा हेली (अंग्रेजी: Nimrata Nikki Randhawa Haley, जन्म: २० जनवरी १९७२) अमेरिकाक दक्षिण क्यारोलाइना प्रान्तक गभर्नर छी । ओ भारतीय मूलक दोसर अमेरिकी गभर्नर आ पहिल महिला गभर्नर होमएक गौरव हासिल केनए अछि । एहिसँ पूर्व भारतीय मूलक बबी जिन्दल अमेरिकाक लुइजियाना प्रान्तक गभर्नर बनल छल । ओ वर्तमानमे साउथ क्यारोलिना प्रान्तक लेक्सिङ्गटन काउन्टीसँ सांसद छी । हेली सिख माता-पिताक बेटी छीजकर पूर्वज अमृतसरसँ आबि अमेरिकामे बैसल छल ।[१][२]
प्रारम्भिक जीवन[सम्पादन करी]
सन्दर्भ सामग्रीसभ[सम्पादन करी]
- ↑ "निक्की हेली न्यूज वीक के आवरण पर", वेबदुनिया हिन्दी।
|accessyear=प्यारामिटर नै ग्रहण केलक (सहायता)
- ↑ "निक्की हेली की लोकप्रियता बढ़ी", बिजनेस स्टेंडर्ड, २१ फ़रवरी २०१३।
|accessyear=प्यारामिटर नै ग्रहण केलक (सहायता)
बाह्य लिङ्कसभ[सम्पादन करी]
- गवर्नर निक्की हेली (अंग्रेजीमे) आधिकारिक राज्य वेबसाइट
- गवर्नर निक्की हेली(अंग्रेजीमे)


text:
हमरा गामक गप-व्यवहार नीक लागैत अछि !!
गेल छलहुँ हम डेढ़ बरख पर,
अप्पन सुंदर गाम !!
लाल- लाल लिच्ची छल लुधकल,
हरियर-पीयर आम !!
आमक चटनी के'र चटकार नीक लागैत अछि !
हमरा गामक गप-व्यवहार नीक लागैत अछि !!
रवि, बृहस्पति आ मंगल दिन,
ओतय लागैत अछि हाट !
शहर'क माल'क बात करब कि,
जखन देखब ओ ठाठ !
हटिया पर'क बात-विचार नीक लागैत अछि !
हमरा गाम'क गप-व्यवहार नीक लागैत अछि !!
हरल-भरल सुषमा संपन्न थिक,
ई प्रकृतिक बेटी !
मोन करैत अछि एकर कोरा में,
भs निचिंत हम लेटी !
प्रकृति सुताक सहज श्रृंगार नीक लागैत अछि !
हमरा गामक गप-व्यवहार नीक लागैत अछि !!
एखनहु बुझलहुँ कि ने बुझलहुँ,
ई थिक मिथिला धाम !
जतय जनमली सीता मैय्या,
जतय बियाहल राम !!
गंडक, कमला केर जलधार नीक लागैत अछि,
हमरा गाम'क गप-व्यवहार नीक लागैत अछि !!
- करण समस्तीपुरी


text:
पटना : पटना क लोक लेल मेट्रो रेल क सपना शीघ्र साकार होएत। बुधदिन राइट्स एकर पहिल प्रोजक्ट रिपोर्ट सरकार कए सौंप देलक। सूत्रक कहब अछि जे राइट्स अपन रिपोर्ट में कईटा नव तथ्य कए रखलक अछि। ओना पदाधिकारी एहि संबंध मे तत्काल किछु कहबा स मना केलथि। विभागक एकटा पैघ अधिकारी क कहब छल जे राइट्स पटना मेट्रो क डीपीआर बना रहल अछि आ एजेंसी अपन पहिल अंतरिम रिपोर्ट सरकार कए सौंप देलक अछि, मुदा एहि संबंध मे ता धरि किछु कहब संभव नहि अछि जा धरि मुख्यमंत्री एहि रिपोर्ट कए नहि देखि लैत छथि। ज्ञात हुए जे 18 जून कए पटना मेट्रो रेल लेल डीपीआर तैयार करबाक काज शुरू भेल छल। एहि दिन एमओयू पर हस्ताक्षर कैल गेल छल। एग्रिमेंट पर हस्ताक्षर राइट्स लिमिटेड के निदेशक (परियोजना) अरविंद कुमार आ राज्य सरकार क नगर विकास विभाग क सचिव केलथि। एहि मौका पर बीयूआईडीसीओ क प्रबंध निदेशक अनुपम सुमन आ नगर विकास विभाग क निदेशक जय सिंह सेहो उपस्थित छलाह। समझौता क बाद उम्मीद कैल जा रहल अछि जे व्यवहायर्ता रिपोर्ट सितंबर तक आ फाइनल डीपीआर दिसंबर तक प्रस्तुत क देल जाएत, मुदा समय स पूर्वहि व्यवहायर्ता रिपोर्ट सौंप देल गेल अछि। व्यवहायर्ता अध्ययन मे पटना सिटी आ दानापुर (लगभग 30 किलोमीटर) कए कवर कैल गेल अछि। राइट्स लिमिटेड क निदेशक (परियोजना) कहला अछि जे डीपीआर मे पटना मेट्रो रेल लेल विश्वस्तरीय तकनीकी क इस्तेमाल करबाक सलाह देल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
पटना मेट्रो लेल फिजिबिलिटी रिपोर्ट तैयार
पटना : पटना क लोक लेल मेट्रो रेल क सपना शीघ्र साकार होएत। बुधदिन राइट्स एकर पहिल प्रोजक्ट रिपोर्ट सरकार कए सौंप देलक। सूत्रक कहब अछि जे राइट्स अपन रिपोर्ट में कईटा नव तथ्य कए रखलक अछि। ओना पदाधिकारी एहि संबंध मे तत्काल किछु कहबा स मना केलथि। विभागक एकटा पैघ अधिकारी क कहब छल जे राइट्स पटना मेट्रो क डीपीआर बना रहल अछि आ एजेंसी अपन पहिल अंतरिम रिपोर्ट सरकार कए सौंप देलक अछि, मुदा एहि संबंध मे ता धरि किछु कहब संभव नहि अछि जा धरि मुख्यमंत्री एहि रिपोर्ट कए नहि देखि लैत छथि। ज्ञात हुए जे 18 जून कए पटना मेट्रो रेल लेल डीपीआर तैयार करबाक काज शुरू भेल छल। एहि दिन एमओयू पर हस्ताक्षर कैल गेल छल। एग्रिमेंट पर हस्ताक्षर राइट्स लिमिटेड के निदेशक (परियोजना) अरविंद कुमार आ राज्य सरकार क नगर विकास विभाग क सचिव केलथि। एहि मौका पर बीयूआईडीसीओ क प्रबंध निदेशक अनुपम सुमन आ नगर विकास विभाग क निदेशक जय सिंह सेहो उपस्थित छलाह। समझौता क बाद उम्मीद कैल जा रहल अछि जे व्यवहायर्ता रिपोर्ट सितंबर तक आ फाइनल डीपीआर दिसंबर तक प्रस्तुत क देल जाएत, मुदा समय स पूर्वहि व्यवहायर्ता रिपोर्ट सौंप देल गेल अछि। व्यवहायर्ता अध्ययन मे पटना सिटी आ दानापुर (लगभग 30 किलोमीटर) कए कवर कैल गेल अछि। राइट्स लिमिटेड क निदेशक (परियोजना) कहला अछि जे डीपीआर मे पटना मेट्रो रेल लेल विश्वस्तरीय तकनीकी क इस्तेमाल करबाक सलाह देल गेल अछि।


text:
शनिवार, 21 मई 2011
मुह किया फुलौनेछी@प्रभात राय भट्ट
किछ बाजु नए सजनी हमर प्राण प्रिया,
मोन कुह्कैया सजनी फटईय हमर हिया,
भूल करबै नए कहियो देब दगा प्रियतम,
अहाँक पबैला लेब हम बेर हजार बेर जन्म,
संग देब अहाँ केर जाधैर चलतै हमर साँस,
अहूँ संग नए छोड़ब यी अछि हमर आस,
अहाँ छि अनमोल रत्न रखाब हम जतन,
अहिं पैर निछावर केनु प्रिया अपन तनमन,
अहाँक स्नेह स: मोनमे हमरा उमरल उमंग,
प्रेमक डगैर पैर हम चलब अहाँक संग संग,
कियो तोईर नए सकैत अछि यी प्रेम बंधन,
आई नए त काईलह हेतई अपन प्रेम मिलन,
लाख बैरी हेतई दुनिया चाहे अओर जमाना,
प्रियतम जौं अहाँ संग दी त मिलजेतै ठेगाना ,
प्रेम स: उपजैय जिनगीमें रंगविरंगक बहार,
प्रेमक जे दुश्मन ओकर जिनगी अछि बेकार,
रचनाकार:-प्रभात राय भट्ट
कोई टिप्पणी नहीं:
सदस्यता लें टिप्पणियाँ भेजें (Atom)